Summary: Äänestäjän tulee osoittaa halunsa jakaa kohtalonsa sosialismin kanssa viimeiseen saakka, hallitsevan puolueen lehti neuvoi.

Pohjois-Koreassa äänestettiin sunnuntaina vaaleissa, joissa jännitettiin, saako maan johtaja  Kim Jong-un  sadan prosentin kannatuksen omassa vaalipiirissään, kuten kävi edellisissä vaaleissa.
 Äänestäminen on pakollista, ja siksi äänestysprosenttikin hipoo yleensä sataa.
 Vuoden 2014 vaaleissa äänestysprosentti oli 99,97. Sata prosenttia vaalipiirien ennakkoon valituista ehdokkaista valittiin tuolloin maan parlamenttiin, eli korkeimpaan kansanneuvostoon.
 – Yhteiskunnassamme kansa on kokoontunut kunnioitetun korkeimman johtajan ympärille ja meillä on yksi mieli, sanoi vaalivirkailija  Ko Kyong-hak .
 Hallitsevan puolueen Rodong Sinmun -lehden pääkirjoituksessa muistutettiin niin ikään oikeasta äänestyskäyttäytymisestä.
 – Äänestäjien tulee osoittaa uskollisuutensa puolueelle ja johtajalle sekä antaa täysi tuki Pohjois-Korean hallinnolle ja osoittaa näin halunsa jakaa kohtalonsa sosialismin kanssa viimeiseen saakka, lehti neuvoi.

Pohjois-Korean vaaleissa kaikki äänestävät ehdokkaita, jotka kaikki pääsevät läpi


Summary: Yritykset pelkäävät työttömyyttä ja poliittista epävakautta.

Pohjois-Irlannissa toimivat yritykset ovat varoittaneet brittikansanedustajia ilman sopimusta tapahtuvan brexitin taloudellisista ja poliittisista seuraamuksista, kertoo Irish Times -lehti.
 Noin 50 Pohjois-Irlannissa toimivaa suuryritystä, kuten Danske Bank ja Coca Cola, ovat lähettäneet brittikansanedustajille kirjeen. Siinä ne varoittavat, että ilman sopimusta tapahtuva EU-ero aiheuttaisi poliittista epävakautta.
 Se vahingoittaisi myös Pohjois-Irlannin vientiä, toimitusketjuja, kuluttajien ostokykyä ja alueen kilpailukykyä, mikä puolestaan vähentäisi sijoituksia ja lisäisi työttömyyttä.

Irish Times: Pohjoisirlantilaiset yritykset varoittavat brittejä sopimuksettomasta brexitistä


Summary: Onnettomuus oli Boeing 737 MAX 8 -konetyypille jo toinen alle puolessa vuodessa. Turman syy on toistaiseksi epäselvä.

Etiopiassa aamupäivällä pudonneen matkustajalentokoneen kyydissä olleiden 157 ihmisen on kaikkien vahvistettu kuolleen.
 Ethiopian Airlinesin matkustajalentokone oli matkalla Addis Abebasta Kenian Nairobiin. Koneessa oli kahdeksan miehistön jäsentä sekä 149 matkustajaa 33:sta maasta.
 Ethiopian Airlinesin toimitusjohtaja  Tewolde Gebremariam  kertoi koneen kapteenin raportoituneen ongelmista pian nousun jälkeen ja pyytäneen lupaa kääntyä takaisin Bolen lentokenttää kohti. Lennonjohto ehti antaa kapteenille paluuluvan ennen yhteyden katkeamista.
 Ethiopian Airlinesin mukaan koneen kapteeni oli kokenut lentäjä, jolla oli yli 8 000 lentotunnin kokemus.
 Uutistoimistotietojen mukaan kone putosi vain kuusi minuuttia nousun jälkeen. Turman syytä ei toistaiseksi tiedetä.
 – Tässä vaiheessa emme voi sulkea mitään vaihtoehtoja pois, Gebremariam kertoi toimittajille Bolen lentokentällä.
 Addis Adebassa tiedotustilaisuutta seuraamassa ollut Suomen suurlähetystön konsuli  Mikko Nieminen  kertoo ihmisten olleen hyvin järkyttyneitä turmasta ja epäuskoisia tapahtuneesta.
 Yle Uutisgrafiikka
 Kyydissä myös kolme ruotsalaista
 Ruotsalaislehti Aftonbladet kertoo, että  matkustajista kolme olisi ruotsalaisia . Suomen ulkoministeriön tämänhetkisten tietojen mukaan koneessa ei ollut suomalaisia. Ulkoministeriö seuraa tilannetta.
 Britannian yleisradioyhtiön  BBC:n julkaiseman listan mukaan  matkustajien joukossa oli mm. 32 kenialaista, 18 kanadalaista, yhdeksän etiopialaista sekä useita eurooppalaisia ja neljä YK-passilla matkustanutta. Kun mukaan lasketaan koneen miehistö, etiopialaisten uhrien kokonaismäärä on 18.
 Maailman ruokaohjelman WFP:n mukaan koneessa oli sen työntekijöitä.
 Boeing 737 -tyypin kone putosi pian nousun jälkeen Bishoftuun. Paikka sijaitsee noin 50 kilometriä etelään Etiopian pääkaupungista Addis Abebasta. Turma sattui vähän ennen aamuyhdeksää paikallista aikaa.
 Ylen Afrikan avustaja  Liselott Lindström  kertoo Nairobista, että tieto turmasta tuli julkisuuteen vasta niihin aikoihin, kun koneen olisi pitänyt laskeutua Nairobiin.
 – Keniassa herättää kysymyksiä se, miksi kesti niin kauan saada tietoa onnettomuudesta, Lindström kertoo.
 Onnettomuudessa tuhoutunut Boeing 737 MAX 8 -kone kuvattuna Addis Abeban lentoasemalla kun se luovutettiin Ethiopian Airlinesille heinäkuussa 2018. EPA
 Lentoliikennettä seuraavan ruotsalaisen Flightradar24-sivuston mukaan kone lensi epävakaasti heti nousunsa jälkeen. Kone oli mallia Boeing 737 MAX 8, ja se oli otettu käyttöön viime lokakuussa.
 Sama kone oli lentänyt aiemmin sunnuntaiaamuna Addis Abebaan Johannesburgista, eikä koneesta ollut silloin raportoitu vikoja tai muita ongelmia.
 Jo toinen turma konetyypille lyhyen ajan sisällä
 Turma herättää epäilemättä kysymyksiä konemallin turvallisuudesta.
 Samaa Boeing 737-800MAX -mallia oleva kone putosi lokakuussa Indonesiassa. Lion Airin lento 610 syöksyi maahan 13 minuuttia Jakartan lentokentältä nousun jälkeen. Onnettomuudessa kuoli 189 ihmistä. Lion Airin kone oli alle kolme kuukautta vanha.
 Lion Airin turman syystä  ei ole vielä varmaa tietoa .
 Noin 30 turman uhrien perheenjäsentä on nostanut kanteen Boeingia vastaan. Heidän mukaansa kuolemien syynä olivat viat uudessa koneessa.
 Yhdysvalloissa on myös kysytty, onko lentäjät koulutettu uuteen konemalliin riittävän hyvin ja tiedottiko Boeing tarpeeksi muutoksista koneen hallintajärjestelmiin.
 Tammikuun lukujen mukaan Boeingilta on tilattu uutta konetta noin 5 000 kappaletta. Asiakkaille on toimitettu jo noin 350 konetta.
 737 MAX -koneperheeseen kuuluu erikokoisia koneita. MAX9-koneeseen mahtuu 230 istuinpaikkaa. Koneiden hinnat vaihtelevat 89 miljoonasta eurosta 117 miljoonaan euroon, mutta suurista tilauksista saa yleensä alennusta.
 Surunvalitteluja Etiopiassa ja maailmalla
 Etiopian pääministeri on esittänyt surunvalittelunsa onnettomuuden uhrien perheille. Etiopiaan on julistettu maanantaiksi kansallinen surupäivä.
 Esimerkiksi Kanadan ulkoministeri  Chrystia Freeland  on esittänyt Twitterissä surunvalittelunsa uhrien perheille ja kertoi hallituksen tekevän tiivistä yhteistyötä etiopialaisten kanssa, jotta tapahtuneesta saataisiin lisää tietoa.
 Surunvalittelunsa on esittänyt myös Boeing.
 "Turvallinen ja laadukas lentoyhtiö"
 Uutistoimisto AP:n mukaan  Ethiopian Airlinesia pidetään Afrikan parhaiten johdettuna lentoyhtiönä . Yritys kutsuu itseään Afrikan suurimmaksi lentoyhtiöksi.
 – Itsekin olen kokenut sen olevan turvallinen ja laadukas lentoyhtiö. Se lentää esimerkiksi myös Tukholmasta Addis Abebaan. Eli kyseessä ei ole mikään pieni mustalistattu afrikkalainen yhtiö, vaan arvostettu lentoyhtiö, Liselott Lindström kuvailee.
 Edellisen kerran Ethiopian Airlinesin lentokone putosi vuonna 2010. Beirutista lähtenyt kone syöksyi maahan minuutteja nousun jälkeen. Kaikki koneessa olleet 90 ihmistä kuolivat.

Etiopian lentoturmassa kuoli 157 ihmistä – Turmakoneen kapteeni oli kokenut lentäjä, pyysi lupaa kääntyä takaisin


Summary: Pihlajalinnan, Mehiläisen ja Terveystalon toimitusjohtajat vaativat eilen kuntien sote-palveluiden ulkoistamista rajoittavan lain kumoamista.

Perhe- ja peruspalveluministeri  Annika Saarikko  (kesk.) syyttää terveysjättejä malttamattomuudesta sekä huonosta yhteiskunnallisen ilmapiirin lukutaidosta ja tilannetajusta.
 Pihlajalinnan, Mehiläisen ja Terveystalon toimitusjohtajat  vaativat lauantaina  kuntien sote-palveluiden ulkoistamista rajoittavan lain kumoamista.
 Saarikko sanoo tiedotteessaan, että hänen tekisi mieli kutsua vaatimusta haudoilla tanssimiseksi. Hänen mukaansa yksityiset terveysjätit pyrkivät edistämään omaa liiketoimintaansa esimerkiksi kuntien taloudellisella ahdingolla.
 Saarikko paheksuu sitä, että vaatimus esitettiin vain päivä sen jälkeen, kun maan hallitus totesi sote- ja maakuntauudistuksen tulleen tiensä päähän tällä eduskuntakaudella.
 – Terveysjättien malttamattomuus rientää vaatimaan lisää bisnesmahdollisuuksia itselleen osoittaa niiltä käsittämättömän huonoa yhteiskunnallisen ilmapiirin lukutaitoa ja tilannetajua.
 – Tekisi mieli sanoa tuota haudoilla tanssimiseksi - valmistellun sote-mallin kuoppa kun hädin tuskin on vasta lapioitu umpeen.
 Saarikko: Rajoituslaki pidettävä voimassa
 Saarikko sanoo, että rajoituslain purkamista vaatineilla yrityksillä olisi syytä tarkistaa yhteiskunnalliset kuiskaajansa.
 Hänen mielestään sote-palveluiden rajoituslaki kannattaa pitää voimassa niin kauan, kunnes sosiaali- ja terveydenhuollon uusi järjestämistapa on linjattu.
 – Tämä tarkoittaa pienempää markkinarakoa yrityksille, mutta mahdollistaa sosiaali- ja terveyspalvelujen kestävyyden myös harmaantuneessa Suomessa.
 Saarikko muistuttaa, että voimassa oleva rajoituslaki ei estä ulkoistuksia kokonaan. Lisäksi palveluseteleitä saa yhä käyttää palveluiden monituottajuuden tueksi.
 Orpolta tukea Saarikolle
 Valtiovarainministeri Petteri Orpo (kok.) kommentoi terveysjättien vaatimuksia viestipalvelu Twitterissä.
 Myös Orpon mukaan sote-ulkoistuksia rajoittava laki on ehdottomasti pidettävä voimassa siihen asti kunnes koko maahan on saatu kestävät linjaukset tulevaan.
 – Terveysjättien on nyt hillittävä puheitaan, kirjoittaa Orpo.
 Laki on voimassa vuoden 2022 loppuun. Sen kumoaminen vaatisi hallituksen esityksen eduskunnalle.
 Lailla pyritään estämään se, etteivät kuntien solmimat sopimukset sido tulevien palvelujen järjestäjien käsiä kun ne ottavat vastuulleen sosiaali- ja terveyspalveluiden järjestämisen.
 Terveysalan yritykset katsovat, että rajoituksille ei ole enää perusteita kun hallituksen maakuntamalli palvelujen järjestämiseksi kaatui.
 Juttua täydennetty valtiovarainministeri Petteri Orpo komenteilla klo 11.26.
 Lue myös:
 Maakuntien sote-muutosjohtajilta kylmää kyytiä hallitukselle: "Poliittinen jääräpäisyys kaatoi soten, jonka me olimme valmiina toimeenpanemaan"
 Juha Sipilä: "Kyllä tämä sote oli tässä – nyt lähtee parta"
 Sote-uudistuksen pitkä kuolinkamppailu – näin viimeiset päivät etenivät
 Terveysyritykset soten kaatumisesta: Seuraava uudistus pienemmissä paloissa, kiitos
 Apua, hallitus kaatui, sote kaatui! Vaikuttaako se minun elämääni? Kokosimme vastaukset kahdeksaan kysymykseen
 Tässä on 6 syytä, miksi sote kaatui ja hallitus erosi: "Billnäsin tuolia ei rakenneta Ikean jakkarasta"
 Soten kaatuminen ei yllättänyt, mutta epävarmuutta se tuo: "2020-luvulla on iso joukko kuntia, jotka joutuvat mahdottomaan tilanteeseen"

Ministeri Saarikko soimaa terveysjättejä "haudoilla tanssimisesta" – myös Orpo kehottaa yrityksiä hillitsemään puheitaan


Vantaan Kulomäessä  lauantaina aamupäivällä syttynyttä asuntopaloa  tutkitaan nimikkeillä tappo ja tuhotyö, Itä-Uudenmaan poliisi kertoo. Palossa kuoli 30–40-vuotias nainen.
 Poliisin tutkimusten perusteella palopaikalta löytyi viitteitä siitä, että tulipalo oli tahallaan sytytetty. Poliisi ei vielä kerro, mistä tahallisuus on voitu päätellä.
 Poliisi on ottanut viime yönä kiinni yhden miehen asuntopaloon liittyen. Rikoskomisario, tutkinnanjohtaja  Rauno Jämsä  ei vielä kommentoi, miten miehen jäljille päästiin. Mies otettiin kiinni kotoaan muualta pääkaupunkiseudulta.
 Poliisi ei ole vielä ehtinyt kuulustella epäiltyä. Vielä ei tiedetä, tunsiko epäilty palossa kuolleen naisen.
 Saman kerrostalon pihassa paloi eilen kaksi autoa
 Yksi asuinhuoneisto tuhoutui palossa lähes täysin. Asunto sijaitsee kerrostalossa Vantaalla Maauunintiellä.
 Myöhemmin illalla saman kerrostalon pihassa paloi kaksi henkilöautoa. Päivystävä palomestari kertoi STT:lle eilen, että autot oli sytytetty tahallaan. Kukaan ei loukkaantunut näissä paloissa.
 Tutkinnanjohtaja Jämsä kertoo, että tällä hetkellä selvitetään, onko asuntopalolla ja autojen polttamisella yhteyksiä. Jämsän mukaan kummankin tapauksen tutkinta on vasta alkutekijöissään.

Vantaan kerrostalopaloa epäillään tahallaan sytytetyksi, yksi otettu kiinni – palossa kuoli 30–40-vuotias nainen


Summary: Jos se ei ole kaunokirjallisuutta, se on tietokirja? No ei ihan niinkään. Osa tietokirjoiksi kutsutuista kirjoista on silkkaa fiktiota.

Kustantaminen, painaminen ja tallenteiden jäljentäminen

Aloitetaan yksinkertaisesti: kaikki, mikä näyttää tietokirjalta ei ole sitä. Kirja voi sisältää asioita ja väitteitä, jotka näyttävät tiedolta, mutta ovat täysin keksittyjä.
 Ne ovat fiktiivisiä faktoja – fiktaa.
 Kyse ei ole aiheesta. Homeopatiasta voi kirjoittaa vaikkapa sen historiaa käsittelevän tietokirjan, mutta homeopaattinen hoito-opas ei ole tietokirja.
 – Sellainen on hömppää eli uskomuskirjallisuutta, ja sillä ei meidän jäseneksemme pääse, sanoo Suomen tietokirjailijat ry:n puheenjohtaja  Markku Löytönen .
 Tieto – mitä se on?
 Pakitetaan vähän: ollakseen tietokirja, kirjan pitää sisältää tietoa. Suomen tietokirjailijat käyttää määritelmää, jonka mukaan "tieto on hyvin perusteltu tosi uskomus".
 Mutta mistä tietää, että uskomus on tosi? Lyhyesti sanottuna siitä, että uskomuksen taustalla on vahva näyttö. Vahva näyttö taas tarkoittaa kokeita, havaintoja ja tiedon rakenteellista yhtenäisyyttä.
 – Jos voidaan osoittaa, että tieto ei pidä paikkaansa tai sen rakenne on ongelmallinen, se kumoutuu, Löytönen sanoo.
 Tiedon rakenteellista yhtenäisyyttä rikkoo esimerkiksi astrologia. Edes astrologit eivät ole esittäneet sille varteenotettavaa toiminnan mekanismia, ja se on ristiriidassa hyvin todennetun biologian ja fysiikan kanssa.
 Jos taas tieto ei muuttuisi havaintojen mukana, uskoisimme edelleen, että kärpäset syntyvät itsestään liasta ja että maapallo on universumin litteä keskus.
 Kustantaja: linjaamme hömpän ulos
 Kauppaan tai kirjaston hyllyyn kirja kulkee lähes poikkeuksetta kustantajan kautta.
 Kustantaminen taas on liiketoimintaa, ja oppimateriaalit poisluettunakin tietokirjojen liikevaihto on  Suomen Kustannusyhdistyksen mukaan  yli kaksi ja puoli kertaa suurempi kuin kaunokirjallisuuden.
 Tietokirjallisuuteen painottava Minerva Kustannus Oy linjaa itsensä "innovatiiviseksi ja avarakatseiseksi laatukirjojen kustantajaksi".
 Kustannettavien kirjojen pitää perustua johonkin järkevään juttuun.  Pekka Saarainen
 Kustantaisiko Minerva vaikkapa teoksen  Kivien parantava voima ? Kirjan esittelytekstissä sen väitetään olevan "opas kehon seitsemän energiakeskuksen tasapainottamiseen eri kiviä ja kiteitä apuna käyttäen", ja että siinä "esitellään yli 100 kiven ja kiteen ominaisuudet, vaikutukset ja käyttötarkoitus".
 – On tällaisia ollut tarjolla, mutta emme ole niitä kustantaneet. Olemme enemmän sillä kannalla, että kustannettavien kirjojen pitää perustua johonkin järkevään juttuun, sanoo Minervan kustannuspäällikkö  Pekka Saarainen .
 Minerva tuskin kustantaisi myöskään teosta  Jälkiä avaruudesta,  jonka "yli 280 valokuvaa todistavat: Avaruuden muukalaiset ovat vierailleet maapallolla".
 Kivien parantava voima  ja  Jälkiä avaruudesta  ovat kuitenkin kustantajansa löytäneet, kuten myös tiensä kirjakauppoihin ja kirjastoihin.
 Kirjastossa  Kivien parantavan voiman  luokitus on 59.4 eli "Lääketiede, terveydenhoito/Hoitomenetelmät", mutta kirjastoluokitus ei ota kantaa siihen, onko kirja tietoa vai ei.  Jälkiä avaruudesta  taas löytyy kirjastoista luokasta 15.7 "Rajatieto/Ufot".
 Pääkaupunkiseudun Helmet-kirjastoissa  Kivien parantavaa voimaa  on 15 kappaletta. Saatavilla niistä on tätä kirjoitettaessa kaksi.  Jälkiä avaruudesta  ei ole ollut yhtä kiinnostava, niitä Helmet-kirjastoissa neljä, joista saatavilla kolme.
 "Kustantaja vastaa sisällöstä"
 Mutta siirrytään hömpästä ja fiktasta takaisin tietokirjoihin. Kun Minervan Saarainen sanoo, että kustannettavien tietokirjojen pitää "perustua johonkin järkevään juttuun", mitä se tarkoittaa? Kuinka hän varmistaa, ettei tule kustantaneeksi hölynpölyä tai fiktaa?
 Saarainen ottaa esimerkiksi selkeästi tiedon puolelle kuuluvat puutarhakirjat.
 – Joudun aina lähettämään ne hortonomille tarkistettavaksi. Ihan siksikin, että kaikilla ulkomaisilla lajeilla ei välttämättä ole vielä suomenkielistä nimeäkään.
 – Sama vaikkapa sotahistorioissa. Jos yhtään siltä tuntuu, lähetän asiantuntijalle, hän jatkaa.
 Saarainen nostaa esiin  Antti Heikkilän  kirjan  Lääkkeetön elämä .  Helsingin Sanomat kertoi  (tilaajille) joulukuussa, että kirjassa on jopa hengenvaarallisia virheitä.
 – Lääkkeisiin ja terveyteen liittyvien kirjojen kanssa pitää olla erittäin tarkkana. Ja siinä vielä kustantaja sanoi, että heillä ei ole mitään vastuuta vaan kirjoittaja vastaa. Eihän se pidä paikkaansa. Kustantaja vastaa tiedon levittäjänä siitä yhtä lailla.
 Suomen tietokirjailijoiden toiminnanjohtaja  Jukka-Pekka Pietiläinen otti Heikkilä-kohun jälkimainingeissa kustantajan rooliin lievemmän kannan.  Hänestä sisältö on pääasiassa kirjailijan vastuulla.
 Itseapua tarjolla elämäntaitokirjallisuudesta
 Oman ja suosiossa nousseen luokkansa tietokirjoissa muodostaa elämäntaitokirjallisuus, jota kutsutaan myös nimellä self help -kirjat. Suomen Kustannusyhdistyksen viime vuoden  myydyimpien tietokirjojen listalla  (pdf) niitä on kaksi.
 Elämäntaitokirjat ovat veteen piirretyn viivan kulkijoita, tietokirjoja, joitten tieto saattaa olla pitkälle tulkittua, henkilökohtaista ja kokemusperäistäkin.
 Minervan kustantamista kirjoista elämäntaitoon luetaan esimerkiksi käännöskirja  Työpaikan kusipäät – selviytymisopas . Teoksen kirjoittaja on Stanfordin yliopiston johtamistaidon professori, organisaatiopsykologi  Robert I. Sutton .
 – Hänkin on tehnyt elämäntyönsä tieteen parissa, mutta hän itse arvelee kirjassaan, että hänet tullaan aina muistamaan kusipääprofessorina, Saarainen nauraa.
 – Mutta onko se kirja mitään tiedettä? No ei akateemisessa mielessä, hän vakavoituu.
 Lumelääkkeen vaikutus on lääkekokeissa ollut jopa 40 prosenttia.  Markku Löytönen
 Suttonin teos onkin esimerkki siitä, mitä monet tietokirjoiksi luettavat elämäntaito-oppaat ovat: pohjalla on vankka teoreettis-tieteellinen tausta, mutta varsinainen pihvi tulee kokemuksesta ja näkemyksestä. Niiden lisäksi kirja sisältää jotain, jolla on henkilökohtaista kosketuspintaa.
 – Elämäntaito-oppaiden arviointi on kustantajan kannalta paljolti sitä, että kirjoittajalla pitää olla jotain omaa ja painavaa sanottavaa aiheesta, sanoo Saarainen.
 Elämäntaidon kirjoihin kuuluvat myös mindfulnessoppaat. Mindfulnessia on pilkattu muun muassa uudelleenbrändätyksi meditaatioksi – mitä se onkin – ja tutkimustietoa sen toimivuudesta on sekä puolesta että vastaan.
 Toisaalta, jos ihminen kokee olonsa paremmaksi, hänen olonsa on parempi, koska olo on kokemus. Silloin ei ole merkitystä onko parempi olo peräisin plasebosta vai fysikaalisista vaikutuksista.
 – Lumelääkkeen vaikutus on lääkekokeissa ollut jopa 40 prosenttia. Niin moni kokee oireidensa helpottaneen lääkkeellä, joka ei ole lääke ollenkaan, sanoo Markku Löytönen.
 Tietokirjaa on monenmoista
 Tietokirjallisuus ei rajaudukaan pelkään tiukkaan tieteeseen ja todistettuun faktaan.
 Suomen tietokirjailijat jakaa tietokirjallisuuden seitsemään alaluokkaan, joiden ominaisuudet vaihtelevat luokan mukaan. Tiukimmassa luokassa on tutkimuskirjallisuus, tiedon perusta.
 Vähemmän tiukoissa luokissa ovat muun muassa oppimateriaalit, luontokirjat, historiateokset ja elämäkerrat.
 Tiedon kannalta väljin luokka on mielipidekirjallisuus. Se pitää sisällään muun muassa esseistiikan, muistelmat ja elämänviisauskirjat.
 – Osa kirjoista on siinä rajoilla. Vaikkapa elämäntaito-oppaissa on sisältöä, jota on hyvin vaikea tutkia ja josta on vaikea saada näyttöä, Saarainen sanoo.
 Vaikeasti tutkittaviin elämäntaidon kirjoihin kuuluu esimerkiksi suosittu  KonMari: siivouksen elämänmullistava taika , tietokirja sekin.
 "Antaa kaikkien kukkien kukkia"
 Uskomuksissa ja uskomuskirjallisuudessa ei sinällään ole mitään pahaa, ei ainakaan niin kauan kuin ei puututa uskomuksilla esimerkiksi lääkitykseen.
 – Toiset uskovat Jumalaan ja toiset vuorikristalliin tai kuka mihinkin. Jos se tekee heille hyvää elämässään, mikä minä olen sitä arvostelemaan, sanoo Saarainen.
 Luulen, että aika moni näistä uskomuskirjailijoista ihan oikeasti uskoo siihen omaan asiaansa.  Markku Löytönen
 – Antaa kaikkien kukkien kukkia. Jos joku uskoo puiden halaamiseen, niin ei muuta kuin metsään puita halaamaan, sanoo Löytönen.
 Uskomuskirjallisuudella on siivunsa kirjallisuuden markkinoista, ja se tuottaa tuloja niin kustantajille kuin kirjailijoille.
 Markku Löytönen ei kuitenkaan usko, että uskomuskirjailijat olisivat kirjallisuuden käärmeöljykauppiaita, myymässä vääräksi tietämiään rohtoja.
 – Luulen, että aika moni näistä uskomuskirjailijoista ihan oikeasti uskoo siihen omaan asiaansa. Mutta se on uskoa, sanoo Löytönen.
 Uskomusten pariin vetävät järjestys ja hallinta
 Uskomuskirjallisuuden juuret ovat syvällä historiassa, sillä tuottaakseen järkeä ja järjestystä maailmaan ihminen on aina luonut erilaisia uskomusjärjestelmiä.
 Maailma on kummallinen ja sekava paikka, eikä elämällä tunnu olevan tarkoitusta. Uskomuskirjallisuus vastaa tarpeeseen ymmärtää, käsittää ja jopa hallita maailmaa ja elämäänsä.
 Kun noudattaa sitä tiettyä ruokavaliota, kokee vaikuttavansa omaan hyvinvointiinsa. Kun elämässä tuntuu olevan suhteettomasti vastoinkäymisiä, syyksi kelpaavat planeettojen asemat avaruudessa.
 Maailma, jossa ulkoavaruuden älykkäät sivilisaatiot ovat vierailleet maapallolla ja jättäneet jälkeensä jopa todisteet on jotenkin kotoisampi kuin maailma, jossa olemme kosmoksessa yksin.
 Jokainen uskoo johonkin, mutta tiedon ja tietämisen kannalta huomio pitää kiinnittää siihen, mihin uskominen perustuu.
 Silloin palataan vanhaan filosofiseen tiedon määritelmään, siihen jota Suomen tietokirjailijat ry:kin käyttää: tieto on hyvin perusteltu tosi uskomus.

Keksittyjä faktoja ja vakaata uskoa – kaunokirjallisuuden ja tietokirjojen välillä sijaitsee kolmas kirjallisuuden haara


Summary: Helsingin sataman vientilukujen perusteella Suomen viennin kasvuvauhti on selvästi hiipumassa. Äkkijyrkkää viennin pysähtymistä tuskin koetaan.

Suomen viennin hurja kasvuvauhti näyttäisi hiipuneen viime vuoden loppupuoliskolla. Toki satamakohtaiset erot voivat olla suuria.
 Esimerkiksi Hangon sataman liikenteessä tehtiin nyt tammikuussa kaikkien aikojen ennätys. Myös HaminaKotkan samassa on ollut erittäin vahva alkuvuosi, ja vientivetoinen.
 Helsingin satamat ja ennen kaikkea Vuosaaren satama ovat erittäin merkittäviä ja tärkeitä satamia koko Suomen ulkomaankaupalle. Vuosaaren sataman kautta kulkee noin kaksi kolmasosaa Helsingin satamien liikenteestä.
 Helsingin Satama Oy:n kokonaistavaraliikenne väheni tämän vuoden tammikuussa peräti 17,7 prosenttia viime vuoden tammikuuhun verrattuna.
 Hiiltä tuotiin vähemmän
 – Osa liikenteen heikkenemisestä johtui muun muassa hiilen tuonnin vähenemisestä, joka vaihtelee kuukausittain paljonkin, Helsingin Satama Oy:n rahtiliiketoiminnan johtaja  Jukka Kallio  selvittää.
 Lisäksi joulun ja uudenvuoden vaikutukset näkyivät tammikuun luvuissa. Myös sellun vienti Kiinaan oli normaalia alemmalla tasolla. Ajankohtaan osui myös joitakin alusten telakointeja.
 – Helmikuun luvut eivät virallisesti ole vielä tulleet, mutta näyttää siltä, että ihan normaalitasolle palataan, Kallio sanoo.
 Loppukevät onkin suuri kysymysmerkkki. Varsinkin, kun Euroopan talouskehitys on selvästi heikkenemässä. Esimerkiksi Euroopan keskuspankki synkensi ennustettaan talouskasvusta enemmän kuin markkinoilla odotettiin.
 Helsingin satama on maamme suurin yksikkötavaran vientisatama. Pitkälle jalostetut vientituotteet viedään pääasiassa Helsingin sataman kautta käyttäen kontteja, kuorma-autoja ja perävaunuja. Suomen vientiteollisuuden valtamerikuljetukset lähtevät myös valtaosin Helsingin sataman kautta.
 Helsingin sataman vienti kasvoi viime vuonna tammi–kesäkuussa noin 15 prosenttia. Koko vuoden tammi–joulukuussa viennin kasvu oli enää noin seitsemän prosenttia.
 Toisaalta viime vuoden tammikuussa vienti Helsingistä kasvoi yli 20 prosenttia vuoden 2017 tammikuuhun verrattuna.
 Koko vuoden kokonaistavaraliikenteen kasvuksi tuli viime vuonna 3,3 prosenttia.
 Markku Pitkänen / Yle
 Sellua, autoja ja laivoja
 Johtaja Kallion mukaan kuukauden tai parin lukujen perusteella ei kannata vetää vielä kovin pitkälle meneviä johtopäätöksiä markkinatilanteesta. Viennin vauhdin hidastuminen lienee silti tosiasia.
 Suomen vientiä ovat kannatelleet etenkin sellun, autojen, laivojen ja konepajatuotteiden vienti.
 Kallion mukaan pienen hiljenemisen jälkeen myös sellukin on lähtenyt taas vetämään.
 Äänekosken uuden jättitehtaan ja Vuosaaren sataman välisissä rautateiden sellukuljetuksissa ylitettiin jo miljoonan tonnin raja. Sellua kuljetetaan kahdella junalla päivässä, kuutena päivänä viikossa.
 Ennustajat tarkkoina
 Talousennustajat tarkkailevat tällä hetkellä silmä kovana Suomen kasvulukuja. Pienikin tieto kasvun yksityiskohdista ja viennin vedosta auttaa uusien ennusteiden rustaamisessa.
 Firmojen tulosjulkistusten jälkeen on ehditty veikkailla jo tilausten vähenemistä ja viennin hiipumista. Satamissa se näkyisi ensimmäisenä.
 Danske Bankin pääekonomisti  Pasi Kuoppamäki  kuvailee, että Suomen talous on päässyt taantuman kourista jaloilleen kolmen viime vuoden aikana, mutta viennin volyymi alittaa yhä edellisen suhdannehuipun.
 Yle Uutisgrafiikka
 – Viennin kasvu on jo hidastunut, ja täysi seisahtuminen iskisi kipeästi Suomen talouteen. Kotimaisen kulutuskysynnän nousun odotetaan pitävän taloutta nousussa tämän vuoden, Kuoppamäki sanoo.
 Toisaalta vielä vuodenvaihteessa vientiin perustuva teollisuustuotanto oli paremmassa vauhdissa kuin kotimaiseen kysyntään pohjautuva vähittäiskauppa.
 – Talouskasvu näyttäisi hidastuvan meilläkin, mutta hillitysti, Kuoppamäki arvioi.
 Lue myös:   EKP linjasi asuntovelkaisille lisää kissanpäiviä – Varman Rytsölä: “Yllättävän kyyhkysmäinen viesti”

Liikenne Helsingin satamissa notkahti oudosti alkuvuodesta, mutta helmikuun vientiluvut piristyivät taas – vaalikevään talous on yhä auki


Summary: Bussissa ei ollut matkustajia, eikä poliisi epäile rikosta.

Linja-auto räjähti Tukholman keskustassa Klara-tunnelissa sunnuntaina aamupäivällä. Kuljettaja loukkaantui ja vietiin sairaalaan. Uutistoimisto TT:n mukaan bussissa ei ollut matkustajia syttymishetkellä.
 Poliisi ei epäile rikosta. Sen yhden teorian mukaan kaasubussi oli osunut tunnelin korkeudesta varoittaviin kyltteihin ja sitten syttynyt palamaan.
 Silminnäkijä kertoi Aftonbladet-lehdelle, että linja-autossa oli "ei liikenteessä" -kyltti.
 Räjähdyksestä aiheutui runsaasti savua kaupungin keskustaan.
 Lars Schröder / AOP

Linja-auton räjähdys säikäytti Tukholman keskustassa – kuljettaja loukkaantui


Summary: Suomalaiset muuttavat Euroopan ulkopuolelle eniten Yhdysvaltoihin. Syy on tavallisimmin työ, mutta usein myös parisuhde ja perhe.

Henkilökohtaiset juhlat ja elämäntapahtumat

Kotoisassa kerrostaloasunnossa ei aisti vielä lähdön tunnelmaa. Tavaroita ei ole pakattu, eikä matkalaukkuja näy. Todellisuudessa kuitenkin kaikki irtaimisto, ruokapöytää lukuunottamatta, on myyty.
 Valkoinen poikakissa vilahtaa vikkelästi toiseen huoneeseen ja  Emilia Ala-Mattinen  katsoo sen perään haikeana. Kissan kohtalo on jäädä Suomeen, kun sen emäntä lapsineen muuttaa Yhdysvaltoihin maaliskuussa.
 – Jotkut vitsailevat, että olen se kuuluisa 90 päivän morsian – mutta takana on kyllä ihan oikea rakkaustarina ja tämä on meidän tapa päästä olemaan yhdessä, Emilia kertoo.
 Yhdysvalloissa, Raleighin kaupungissa Pohjois-Carolinassa heitä odottaa Emilian kihlattu  Kevan Baldridge .
 Uusi alku edessä
 Emilia Ala-Mattinen kertoo, että mukaan lähtee lähinnä vaatteita ja muutama tärkeä tavara, jotka muistuttavat kotimaasta. Muuten Yhdysvalloissa odottaa aika lailla uusi alku.
 Ystävä- ja tukiverkkoa ei tarvitse aivan tyhjästä alkaa luoda, sillä tuttavia määränpäässä on jo jonkin verran. Siellä on muun muassa ystävä perheineen, jonka luona vieraillessaan hän tapasi tulevan aviopuolisonsakin.
 Monet asiat Yhdysvalloissa ovat länsimaiseen elämänmenoon tottuneelle tuttuja, eikä kulttuuriero ole suuren suuri. Yhden selkeän eron hän on huomannut.
 – Me suomalaiset, ja pohjalaiset varsinkin, puhumme suoraan ja siellä taas pyritään olemaan toisille mieliksi, vaikka se tarkoittaisi asioiden kaunistelua. Jopa parisuhteessa saattaa näin päästä käymään.
 Toisaalta kohteliaisuuskulttuuri on Emilian mielestä hyvä asia: ventovieraat tervehtivät ja tulevat juttelemaan.
 – Joistakin se voi tuntua tungettelevalta, mutta meidän perheen sosiaaliseen luonteeseen sellainen avoimuus istuu tosi hyvin.
 "Jos parin kuukauden päästä tulisi fiilis, että pitää tulla takaisin, niin sitten tullaan takaisin ja jos 20 vuoden kuluttua on sellainen fiilis, ettei vieläkään olla lähdössä, niin sitten ei lähdetä vielä silloinkaan", Emilia Ala-Mattinen sanoo. Pauliina Jaakkola/Yle
 Yhdysvaltoihin muuttaminen lukuina: Suomesta muutetaan Ruotsin ja Ison-Britannian jälkeen eniten Yhdysvaltoihin. 1990-luvun alussa Suomesta muutti Yhdysvaltoihin noin 200 henkilöä vuosittain. 90-luvun puolivälissä määrä kasvoi noin 500 henkilöön. Huippuvuosi oli 2016, jolloin muutti tuhat ihmistä. Vuonna 2017 määrä putosi 743 henkilöön. Naisia muuttajista on viime vuosina ollut hieman yli puolet. Yli puolet muuttajista oli vuonna 2017 15-44-vuotiaita. 0-14-vuotiaiden lasten osuus oli noin neljännes. Lähde: Elli Heikkilä Siirtolaisuusinstituutti, Tilastokeskus
 Töiden ja perheen vuoksi
 Siirtolaisuusinstituutin tutkimusjohtaja  Elli Heikkilän  mukaan Suomesta muutetaan Yhdysvaltoihin tavallisimmin työn ja perhesuhteiden vuoksi.
 Muuttoon vaikuttavat monet muutkin asiat: kielitaidon kehittäminen, tutkinnon suorittaminen sekä halu nähdä maailmaa ja oleskella ulkomailla.
 – Sitten on niin kutsuttuja tavoitemuuttajia, joilla on kaikki ihan hyvin täälläkin, mutta he ajattelevat saavansa ulkomailta jotain ekstraa omaan osaamiseensa. Muutto voi esimerkiksi parantaa etenemismahdollisuuksia työssä, Heikkilä sanoo.
 Lisäksi muuttamisen taustalla voi olla työttömyyttä tai tyytymättömyyttä palkkatasoon Suomessa.
 Elli Heikkilä kertoo, että tutkimusten mukaan parisuhde ja perhe ovat taustalla noin kolmanneksessa muutoissa.
 – On ihan luonnollista, että muuton syy myös muuttuu matkan varrella. Ihminen voi lähteä töihin tai au pairiksi, mutta kohtalo astuu peliin: löytyy elämänkumppani ja jäädään sinne.
 – Niitäkin on, että pari on tavannut Suomessa ja sitten muutetaan Yhdysvaltoihin, jos toinen on sieltä kotoisin. Melko usein muutetaan sinne, mistä mies on kotoisin, Heikkilä huomauttaa.
 Usein vaa’assa painaa myös se, millaiset mahdollisuudet ulkomaalaisella puolisolla on työllistyä Suomessa ja osaako hän suomea.
 – On myös tutkimustietoa siitä, että etenkin naiset ovat rohkeita lähtemään ja sopeutuvat tulomaan kulttuuriin, Elli Heikkilä kertoo.
 Suomalaisten maine auttaa työllistymään
 Emilia Ala-Mattisen mukaan hekin pohtivat tovin järjestelyjä ja sitä, kumpi muuttaa kotimaastaan. Kun Emilian lapset, 16-vuotias  Elmeri  ja 18-vuotias  Ella Rantala  päättivät muuttaa mukana, asia ratkesi. Järjestely sopi myös lasten Suomessa asuvalle isälle.
 – Saamme vihdoinkin olla perheenä kaikki yhdessä, eikä tarvitse elää toisesta erossa. Kevan ei puhu suomea ja on hyvässä työssä kotimaassaan, kelloseppänä. Kyllä meidän englanninkielentaitoisten on helpompi lähteä sinne ja työllistyä.
 Emilia Ala-Mattinen aikoo harjoittaa käsityöosaamistaan, kunhan väliaikainen työlupa mahdollistaa työskentelyn. Hän on koulutukseltaan teollinen verhoilija ja pukuompelija.
 – Tuleva anoppi oli otettu siitä, että minulla on kädentaitoa, hän itsekin on pukuompelija. Hän kontaktoi ystäväänsä, jolla on kangaskauppa ja suunnitelmissa on, että alan ottaa vastaan huonekaluverhoiluasiakkaita.
 Emilia lisää, että tuleva puoliso oli tosin heti alun perin sitä mieltä, ettei hänelle tule ongelmia työllistyä.
 – Meidän suomalaisten koulutus ja asiakaspalveluosaaminen on siellä kuumaa kamaa, joten aivan varmasti olisi löytynyt muutakin työtä.
 Myös Heikkilä vahvistaa, että korkea koulutus ja suomalaisten maine ahkerina ja tunnollisina työntekijöinä ovat valtteja, jotka auttavat suomalaisia työllistymään ulkomailla.
 Emilia ja Ella ovat pohtineet suomalaisuuttaan ja juuriaan viime aikoina paljon. "Ollaan tultu jotenkin enemmän suomalaisiksi. Muumeistakin tykätään nyt paljon enemmän kuin ollaan ikinä tykätty", Emilia naurahtaa.  Pauliina Jaakkola/Yle
 ”Blondikin osaa paperit täyttää”
 Emilia Ala-Mattisen muutto on loppusuoralla. Vaikka pakkaaminen on vielä kesken, on suurin työ jo takana, sillä Yhdysvaltoihin muuttamista edeltää valtava paperirumba.
 – Olihan se aluksi itsellenikin monimutkaista. Mutta tällaisissa prosesseissa se menee vähän niin, että ensin pitää päättää hypätä siihen mukaan ja alkaa ottaa selvää, mitä täytyy tehdä. Sitten vain edetään sääntöjen ja ohjeiden mukaan.
 Hän etsi tietoa muuttamiseen liittyvistä asioista virastoista ja netistä, mutta arvokkaimmaksi on osoittautunut vertaistuki. Facebookista löytyi ryhmä, jossa saman läpikäyneet auttoivat mielellään.
 – He osasivat neuvoa papereiden täyttämisessä ja liitteiden laittamisessa, mitä milloinkin tarvitaan.
 Vaikka viisumiprosessia varten hankittu mappi nyt pursuaa papereita, liitteitä ja kopioita, ei Emilia Ala-Mattinen pidä urakkaa kohtuuttoman suurena.
 – Ei sinne tosiaan mennä kahta kättä heittämällä, mutta toisaalta ne on kuitenkin vaan paperitöitä. Jos on haave lähteä, niin ei se niihin paperien täyttämiseen kaadu. Kun tällainen blondikin selvisi, niin miksei joku muukin, hän naurahtaa.
 Nyt paperiasiat on hoidettu – tosin vain hetkeksi.
 – Siihen asti, että alkaa työlupa- ja greencard-hakemusten täyttäminen. Mutta niitä en nyt edes mieti vielä.
 Rakkauden todistelua
 Ensimmäisen Yhdysvaltoihin lähteneen hakemuksen mukana lähti myös mm. kirje, missä lupaudutaan menemään naimisiin 90 päivän aikana ja läheisten todistuksia heidän suhteestaan.
 – Siinä oli kirje Kevanin äidiltä ja ystävältäni Riikalta. He todistavat nähneensä meidät yhdessä ja kertovat havainnoistaan. Eli näin todistetaan, että ollaan oikeasti parisuhteessa, eikä kyseessä ole mikään nettitapaaminen, ilman oikeaa suhdetta taustalla.
 Lisäksi Kevanin ja hänen vanhempiensa piti täyttää paperi, jossa osoitetaan, että he pystyvät huolehtimaan Emiliasta ja lapsista taloudellisesti.
 – Koska en saa heti alkaa tehdä töitä, kun ei ole työlupaa tai greencardia vielä, niin minusta ei saa tulla valtiolle taakkaa.
 Kun hakemus sai vihreää valoa Yhdysvaltain päässä, vuorossa oli haastattelu Suomessa, Yhdysvaltain suurlähetystössä ja viisumilääkärintarkastus.
 – Haastattelussa tuli ensimmäisen kerran mieleen, että ihmisethän näistä päättää. Jos haastattelijalle tulee kutina, ettei kaikki ole oikein, niin voihan hän päättää, että emme saa viisumia. Eikä siinä sitten auta vaikka olisi kuinka tositarina.
 "Kun paperit laitettiin sisään oli tärkeää, että mukana oli valokuvia meidän yhdessä vietetyistä hetkistä". Myöhemmin Emilia koosti kuvista valokuvakirjan. Pauliina Jaakkola/Yle
 Amerikkalaisen unelman perässä?
 Paperien täyttelyn ja erilaisten todisteiden esittämisen myötä romantiikka naimisiinmenosta on hieman karissut. Emilia Ala-Mattinen mainitsee häät ”muodollisuutena” ja että vihkiminen hoidetaan maistraatissa ”pois alta”.
 – Vähän tämä prosessikin siihen pakottaa, että romanttisuus siitä häviää, hän tunnustaa.
 Emilia Ala-Mattinen on kuitenkin ylpeydellä 90 päivän morsian. Häntä kuunnellessa ei jää epäilystä, etteikö kyseessä olisi umpirakastunut morsian, joka on toteuttamassa unelmaansa – menossa naimisiin rakastamansa miehen kanssa ja yhdistämässä perheen.
 Epäilijöitä on kuitenkin ollut, vaikkei kukaan sitä ole ääneen sanonutkaan.
 – Ei tässä olla mitään amerikkalaista unelmaa lähdössä jahtaamaan, vaikka jotkut niin varmaan ajattelevatkin. Mutta ehkä ei pidä liikaa miettiä, mitä muut ajattelevat.
 – Voihan se olla, että Yhdysvallat on jollekin unelmamaa. Itse olen käynyt siellä niin monta kertaa, että jos joku unelma olisi ollut, niin se olisi jo karissut. Ja jos uutisia ja politiikkaa edes jossain määrin seuraa, niin tietää kyllä, mitä siellä tapahtuu.
 Avojaloin alttarille
 Kun Yhdysvaltoihin muuttaa kihlaukseen pohjaavan viisumin avulla, avioliitto on solmittava 90 päivän sisällä kihlatun saapumisesta.
 Emilia Ala-Mattinen ja Kevan Baldridge aikovat solmia avioliiton ensin maistraatissa ja viettää hääjuhlaa isommin myöhemmin. Emilia sanoo, että muuton yhteydessä niin moni asia aiheuttaa stressiä, ettei hän halunnut suunnitella ja viettää häitä heti.
 Hoidetaan ensin muodollisesti tämä naimisiinmeno. Sitten voidaan alkaa suunnitella häitä, jossa vannotaan rakkaus uudelleen ja lupaudutaan toisillemme.  Emilia Ala-Mattinen
 – Halusin säilyttää romanttisuuden. Siksi hoidetaan ensin muodollisesti tämä naimisiinmeno. Sitten voidaan alkaa suunnitella häitä, jossa vannotaan rakkaus uudelleen ja lupaudutaan toisillemme.
 Hääjuhlan he aikovat viettää sulhasen vanhempien hevostilalla.
 – Siellä on ihana maalaisromanttinen tunnelma ja näen itseni astelemassa paljain jaloin alttarille. Kaikki läheiset sinne ja paljon hyvää ruokaa, hän suunnittelee.
 ”Kotimaanylpeys lähtee sydämissä mukaan”
 Taloudellisen valmistautumisen Emilia Ala-Mattinen aloitti vuosi sitten. Hän laittoi auton pois ja muutti pienempään asuntoon.
 Irtaimiston myymisen ja pakkaamisen suunnittelun hän uskalsi aloittaa vasta, kun viisumit tulivat postissa tammikuussa.
 Lähestyvä muutto on aiheuttanut monenlaisia tuntemuksia. Esimerkiksi kotimaa on alkanut yllättäen tuntua kovin rakkaalta ja tärkeältä.
 – Sanotaanhan, että omia juuriaan arvostaa enemmän, kun menee kauas, mutta en tosiaan tiennyt, että se tuntuu tältä. Todellakin tietynlainen kotimaanylpeys lähtee meidän sydämissä mukaan.
 – Kissa, ystävät ja äiti aiheuttavat sellaisen pala kurkussa -fiiliksen ja olen vähän itkeä tirauttanutkin välillä, mutta enimmäkseen on ollut vielä tekemismoodi päällä: ei ole ehtinyt vielä tunteilla, koska on ollut kiire hoitaa käytännön asioita.
 Emilia Ala-Mattinen tietää, että tunteilunkin vuoro tulee. Työpäiviä on enää muutama jäljellä. Sen jälkeen on pari viikkoa aikaa kiertää tuttavien ja ystävien luona jättämässä hyvästejä.
 – Niin paljon on siunattu elämään hyviä ystäviä ja ihania läheisiä, ettei se helppoa tule olemaan.
 Aiheesta lisää:
 Harkitsetko muuttoa ulkomaille paremman palkan perässä? Laskurimme kertoo, missä Pohjoismaassa sinulle jäisi palkasta eniten käteen
 Lähes 10 000 suomalaista muutti ulkomaille viime vuonna – tässä suosituimmat maat
  2020-luku häämöttää jo nurkan takana – "Maastamuutto voi olla kysymys, johon meidän täytyy pystyä vastaamaan"

Yhdysvaltoihin muuttava Emilia Ala-Mattinen: "Jotkut vitsailevat, että olen se kuuluisa 90 päivän morsian – mutta takana on kyllä ihan oikea rakkaustarina"


Summary: Sotevaliokunnan puheenjohtajan mielestä enää ei tarvitse todistella, että sote-uudistus kompastui omaan mahdottomuuteensa.

Sosiaali- ja terveysvaliokunnan torstaina saamat asiantuntijalausunnot tulevat erittäin todennäköisesti julkisiksi tiistaina. Valiokunnan puheenjohtaja  Krista Kiuru  (sd.) kertoo STT:lle, että hän suosittelee lausuntojen julkistamista tiistaiaamun kokouksessa.
 Valiokunnan linjaa Kiuru kuvailee avoimeksi, ja siksi hän uskoo myös torstaisten lausuntojen tulevan julki heti kokouksen päätyttyä.
 Muun muassa Tampereen yliopiston julkisoikeuden apulaisprofessori  Pauli Rautiainen  vaati Twitterissä lausuntoja julkisiksi sen jälkeen, kun pääministeri  Juha Sipilä  (kesk.) sanoi  Ylen Ykkösaamussa sote-uudistuksen kaatuneen aikapulaan ja eduskunnan hidasteluun .
 Kiurun mukaan torstaiset asiakirjat puhuvat sen puolesta, että sote-uudistus kaatui perustuslaillisiin ongelmiin.
 "Opettavaista luettavaa"
 Kiuru kuvailee torstain lausuntoja "opettavaiseksi luettavaksi" ja sanoo niiden osoittavan, että hidastelusta syytetty eduskunta on todella ollut "puun ja kuoren välissä" sote-uudistuksen edetessä.
 – Lausunnot auttavat keskustelemaan sote-uudistuksen tosiasiallisista ongelmista, hän toteaa.
 Myös Kiurua itseään on  syytetty hidastelusta sote-prosessin aikana . Hän huomauttaa, että hallitus itse ei onnistunut korjaamaan perustuslaillisia ongelmia omasta uudistuksestaan.
 – Enää ei ole tarvetta todistaa, että sote-uudistus kaatui omaan mahdottomuuteensa ja peli olisi pitänyt viheltää poikki jo paljon aiemmin.
 Valiokuntien asiakirjat tulevat julkisiksi, kun valiokuntakäsittely päättyy ja valiokunnan lausunto tai mietintö on valmis. Kiurun mukaan asiakirjat julkistetaan myös istuntokauden päätyttyä.
 Nyt kyseessä ei ole kumpikaan tilanne, joten asiantuntijalausuntojen julkistamisesta on päätettävä erikseen. Käsittely keskeytyi, koska puhemiesneuvosto päätti perjantaina, ettei sote- ja maakuntauudistuksia ole enää edellytyksiä käsitellä.
 Lue lisää:
 Ministeri Saarikko soimaa terveysjättejä "haudoilla tanssimisesta" – myös Orpo kehottaa yrityksiä hillitsemään puheitaan
 Nyt lähti sote-pallo hallituksen jalasta – Kaikkonen: Sellainen pöhinä, että luvut on paremmat kuin Ylen kannatusmittauksessa
 Maakuntien sote-muutosjohtajilta kylmää kyytiä hallitukselle: "Poliittinen jääräpäisyys kaatoi soten, jonka me olimme valmiina toimeenpanemaan"   Juha Sipilä Ylellä: En jatka keskustan johdossa, jos vaalitulos on 14,1 – "Selvä asia, että tuommoisella tuloksella en ole Vantaalla"

Kaatuiko sote aikapulaan vai perustuslakiongelmiin? Kiuru: Sotevaliokunta julkistaa torstain asiantuntijalausunnot


Summary: Hypnotisoija Olliwer Hawkista kertova dokumentti palkittiin "hypnoottisena".

Tampereen elokuvajuhlien  palkinnot on jaettu. Viiden päivän aikana elokuvajuhlilla esitettiin noin 400 elokuvaa yli 100 näytöksessä.
 Kansainvälisen kilpailun pääpalkinnon, Grand Prix'n, on voittanut  Angello Faccinin  ja  Guille Isan  dokumenttielokuva  Dulce  (USA, Kolumbia, Peru 2018).
 Elokuvajuhlien tuomaristo kuvaa ilmastonmuutos-teemaa sivuavaa teosta uniikiksi ja hämmästyttäväksi elokuvaksi, jolla on lyhyestä muodostaan huolimatta pitkäaikainen vaikutus.
 Bogdan Muresanun   Cadoul de Craciun  ( Joululahja , Romania 2018) sai kansainvälisen kilpailun yleisöpalkinnon, Tampereen palkintoehdokkuuden European Film Awards 2019 -kilpailussa sekä parhaan fiktioelokuvan palkinnon. Elokuva kuvaa diktatuurissa elämisestä aiheutuvaa pelon tunnetta, joka saa tekemään irrationaalisia asioita.
 Pääpalkinnon yli 30-minuuttisten kotimaisten elokuvien sarjassa voitti  Arthur Franckin  dokumentti  Olliver Hawk  (Suomi 2018). Tuomaristo arvosti hypnoottisen elokuvan poikkeuksellisen huolellisesti punottua audiovisuaalista kudosta.
 Tinja Ruusuvuoren  dokumentti  Untitled (Burned Rubber on Asphalt, 2018) (Suomi 2019) voitti pääpalkinnon alle 30-minuuttisten elokuvien sarjassa, opiskelijapalkinnon sekä Tampereen ehdokkuuden Eurooppalaisen lyhytelokuvan yleisöpalkinnon saajaksi.
 Elokuva on “muotokuva kaukaisesta pohjoisesta paikasta, jossa eristyneisyyttä ja tylsyyttä paetaan mielikuvituksellisin keinoin: jokapäiväiset ajoneuvot muuntuvat taidetarvikkeiksi", tuomaristo kuvailee elokuvaa.
 Suomen elokuvasäätiön asettaman Risto Jarva -palkinnon voitti tänä vuonna  Milja Viidan  kokeellinen dokumentti  Eläinsilta U-3033  (Suomi 2018). Teosta kuvailtiin kauniiksi ja jopa rujoksi kuvaukseksi siitä, kuinka ihminen valjastaa luonnon tarvitsemaansa käyttöön ja asettaa toiminnallaan eläimet ja kasvikunnan ahtaalle.
 Kaikkien sarjojen palkitut voi katsoa  täältä .
 Lue myös:
 Elokuvajuhlat kertoo maanosan oudosta matkasta: "30 vuotta sitten purettiin muuri Euroopan keskeltä, nyt rakennetaan aitaa Euroopan ympäri"
 Tampereella on esillä japanilaista lyhytelokuvaa: "Naisten täytyy yhä kamppailla saadakseen äänensä kuuluviin japanilaisessa elokuvassa"

Tampereen elokuvajuhlilla palkittiin ilmastonmuutosta, pelkoa ja luonnon valjastamista käsitteleviä teoksia


Summary: Värikäs joukko poliitikkoja pyrkii Yhdysvaltain presidentiksi vuoden 2020 vaaleissa. Esittelemme heistä tärkeimmät.

Jo toistakymmentä demokraattipoliitikkoa on ilmoittautunut kisaan puolueen presidenttiehdokkuudesta marraskuun 2020 vaaleissa.
 Listasimme Trumpin keskeisten haastajien vahvuudet ja mahdolliset heikkoudet. ”Trumppaus” tarkoittaa presidentti  Donald Trumpin  kommenttia ehdokkaasta.
 Juttua päivitetään säännöllisesti.

 ”Uusi Obama”
 ”Amerikkalaiset ovat menettämässä luottamuksensa siihen, että tämä maa toimii heidän hyväkseen. Liian moni jätetään ulkopuolelle tai kelkasta.”
 Nuorekas ja esiintymiskykyinen entinen Newarkin pormestari. Ottanut ohjelmaansa myös demokraattien vasemmiston teemoja. Hyvät suhteet kampanjarahoittajiin. Hyvät suhteet Wall Streetille epäilyttävät kuitenkin demokraattien ruohonjuuritason aktivisteja. PARAS ASE : Obaman tavoin hyvä puhuja. Oppi-isänsä tavoin poliittinen viesti on kansan yhtenäistäminen ja toiveikkuuden lisääminen. ONGELMA : Sinkku. Viimeksi Valkoiseen talon isäntänä on ollut sinkku 122 vuotta sitten. TRUMPPAUS :  “Hän teki niin huonoa työtä Newarkissa [pormestarina], ettei itse halunnut asua kaupungissa. Ei, hänestä ei ole mitään ongelmaa”.

 “Pormestari Pete”
 ”Olen taatusti ainoa vasenkätinen, maltanamerikkalainen, milleniaali, homo pormestari tässä kisassa. Niinpä minulla on ihan oma rata.”
 Afganistanin sodan veteraani. Olisi valittaessa historian nuorin presidentti. Luottaa siihen, että demokraattien äänestäjissä on paljon nuoria, moniarvoista yhteiskuntaa kaipaavia. PARAS ASE : Nuori ja aivan uudenlainen vaihtoehto tilanteessa, jossa iso osa demokraateista on totaalisen kyllästynyt laskelmoiviin perinteisiin poliitikkoihin. ONGELMA : Pete kuka? KOMPUROINTIA : Kysymys Buttigiegillelehdistötilaisuudessa ehdokkuuden julkistamisen jälkeen:  ”Niille, jotka kuulevat sinusta nyt ensi kertaa: kuinka sukunimesi oikein äännetään?” TRUMPPAUS : –

 Olisi ensimmäinen latinopresidentti
 ”Jos presidentti haluaa maahanmuuttojärjestelmämme olevan ‘maailman kateuden kohde’, hänen pitäisi ensiksi lakata pistämästä lapsia häkkeihin.”
 Entinen Obaman asuntoministeri on myös entinen San Antonion pormestari Texasista. Kannattaa mm. julkista päivähoitoa ja valtion Medicare-sairausvakuutuksen laajentamista koko väestöön. PARAS ASE : Yhdysvaltain kasvava latinoväestö on demokraateille hyvin tärkeä. Voi tuoda menestystä Lounais-USA:ssa ja Texasissa, jossa demokraattien kannatus on lupaavasti kasvussa. ONGELMA : Hieman pehmeästi puhuva ja väritön, vaikeuksia erottua kovassa seurassa. TRUMPPAUS : –

 Irakin sodan veteraani
 ”Tuon sotilaan periaatteet Valkoiseen taloon. Palautan presidentin virkaan arvokkuuden, kunnian ja kunnioituksen arvot.”
 Sotaveteraani, josta tuli USA:n interventiopolitiikan kriitikko. USA:n kongressin ensimmäinen hindu ja samoan-amerikkalainen. PARAS ASE:  Oli muutama vuosi sitten demokraattien suuri lupaus, värikäs ja kiinnostava persoona. ONGELMA : Hermostuttanut demokraattien johtoa mm. jyrkillä kannanotoilla radikaali-islamista. Tavannut Syyrian presidentti  Bashar al-Assadin  ja hindunationalisteja. KOMPUROINTIA:  Joutunut selittelemään vanhoja homojen vastaisia lausuntojaan. TRUMPPAUS:  –

 Feministisenaattori
 “Minä uskon oikeaan ja väärään. Väärä voittaa, jos emme tee mitään.”
 Haluaa vedota erityisesti naisäänestäjiin. Varsin liberaali poliittinen ohjelma. Aiemmin toiminut kongressiedustajana konservatiivisesta vaalipiiristä ja esittänyt paljon konservatiivisempia näkemyksiä. PARAS ASE : Profiloitunut vahvasti naisten aseman puolustajana, mikä on monille demokraattipuolueen äänestäjille hyvin tärkeä teema. ONGELMA : Monia äänestäjiä epäilyttää muodonmuutos maltillisesta konservatiivista liberaaliksi. TRUMPPAUS :  ”Kevytsarjalainen Kirsten Gillibrand, jolla oli tapana käydä toimistossani ”kerjäämässä” vaalirahaa, on nyt kehässä taistelemassa Trumpia vastaan.”

 “Naispuolinen Obama”
 “Lähes kolmekymmentä vuotta sitten kävelin nuorena syyttäjän ensi kerran oikeussaliin ja sanoin sanat, jotka ovat siitä asti ohjanneet elämääni: Kamala Harris kansan puolesta."
 Entinen syyttäjä. Ottanut vaalisloganinsa syyttäjien tavasta esittäytyä USA:n oikeusistuimissa:  ”Kamala Harris for the people".  Vedonvälittäjät pitävät todennäköisimpänä demokraattien ehdokkaana. Isä musta professori, äiti intialainen syöpätutkija. Varsin liberaaleja poliittisia näkemyksiä nyt, mutta aiemmin syyttäjänä ajoi tiukempaa linjaa mm. rikollisuuden suhteen. PARAS ASE : Hyvin valovoimainen ja positiivinen persoona, ”tähtiainesta”. Paljon kalifornialaisia rikkaita rahoittajia takana. ONGELMA : Paljon kalifornialaisia rikkaita rahoittajia takana, mikä epäilyttää monia demokraattiaktivisteja. KOMPUROINTIA : Harrisin oma jamaikalaistaustainen isä hermostui tyttärensä pilvenpolttoheitosta, jonka koki jamaikalaisia halventavaksi. Harrisin vanha suhde myöhemmin korruptiosta tuomitun kalifornialaispoliitikon kanssa noussut nettitrollaajien lempiaiheeksi. TRUMPPAU S:  ”No, hieman parempi avausnäytös kuin muilla.”

 ”Minnesotan maltillinen”
 ”Minä haluan edustaa jokaista vanhempaa, joka haluaa lapsilleen paremman maailman. Haluan edustaa jokaista amerikkalaista.”
 Haluaa esiintyä rauhallisena ja hyvätapaisena keskitien kulkijana. Edustaa Keskilänttä, jossa Trump yllättäen voitti eräitä pitkään demokraatteja äänestäneitä osavaltioita. Niiden takaisinvoittaminen on demokraateille tärkeää. PARAS ASE : Demokraattien äänestäjille mikään ei ole niin tärkeää kuin Trumpin tappio. Klobuchar esiintyy keskitien ehdokkaana, jolla olisi kaikkein suurimmat mahdollisuudet voittaa Trump. ONGELMA : Demokraatit eivät välttämättä tällä kertaa halua perinteistä, liikkuviin äänestäjiin vetoavaa ehdokasta, vaan ärhäkämmän henkilön, joka saa omat ydinkannattajat liikkeelle. KOMPUROINTIA : Useat senaattori Klobucharin entiset alaiset ovat kertoneet kovasta ja epäasiallisesti käyttäytyvästä esimiehestä, mikä ei sovi Klobucharin pehmeään imagoon. TRUMPPAUS : ”Amy Klobuchar puhui ylpeästi ilmaston lämpenemistä vastaan taistelemisesta samalla, kun seisoi varsinaisessa lumimyrskyssä. Puheensa päätteeksi hän näytti aivan lumiukolta (naiselta)!”

 Yhdysvaltain senaatin ainoa itseään sosialistiksi kutsuva jäsen
 ”Jos minä olen demokraattien presidenttiehdokas, Donald Trump on mennyttä!”
 Synnytti viime vaaleissa esivaaleissa kansanliikkeen. Monet Sandersin amerikkalaisesta näkökulmasta vasemmistolaiset vaaliteemat hyvinvointivaltiosta ovat saaneet yhä laajempaa kannatusta demokraattien leirissä. PARAS ASE : Lähtee etumatkalta kisaan, laaja ruohonjuuritason aktivistien kannattajakunta jo valmiiksi. Gallupeissa selvästi korkeammalla kuin useimmat, vielä tuntemattomat ehdokkaat. ONGELMA : Olisi virkaanastujaispäivänään 79-vuotias. Republikaanit aikovat hyökätä raivokkaasti demokraattien ”sosialismia” vastaan. Sandersilla on pitkään ollut vaikeuksia vakuuttaa mustia äänestäjiä. KOMPUROINTIA : Joutunut pyytämään anteeksi hänen vuoden 2016 kampanjaorganisaatiossaan tapahtunutta seksuaalista häirintää ja naisiin kohdistunutta syrjintää. TRUMPPAUS :  ”Tämä sekopää tyyppi Bernie Sanders haluaa nostaa veronne 90 prosenttiin.”

 Wall Streetin pahin vihollinen
 ”Meidän on otettava Washingtonin valta pois niiltä, joilla on rahaa ja suhteita, ja annettava se takaisin kansalle, jolle se kuuluu.”
 Demokraattien vasemmistosiiven tähti. Nousi suuren yleisön tietoisuuteen kymmenen vuoden takaisen finanssikriisin aikaan. Ärhäkkä Harvardin professori puolusti tavallisten säästäjien asemaa kriisin hoidossa. PARAS ASE : Uskottava sanoessaan taistelevansa rahan valtaa vastaan. ONGELMA : Voi olla USA:n valkoiselle keskiluokalle liian vasemmalla. KOMPUROINTIA : Warrenin vanha kehuskelu Amerikan alkuperäiskansoihin kuuluneista esivanhemmista muuttui Trumpin käsittelyssä mediafarssiksi. TRUMPPAUS :  ”Pocahontas”
 MAHDOLLISIA EHDOKKAITA:
 Eräät merkittävät mahdolliset demokraattien presidenttiehdokkuuden tavoittelijat eivät vielä ole virallisesti avanneet kampanjaansa.

 ”Uncle-in-Chief”
 “Äitini ja isäni uskoivat, että jos haluan Yhdysvaltain presidentiksi, voisin olla – varapresidentti.”
 Gallupien ykkösnimi. Tosin varhaiset mielipidetiedustelut kertovat lähinnä tunnetusta nimestä. Entinen Obaman varapresidentti on rento, huumorintajuinen ja todella pidetty poliitikko. Valmiiksi erinomaiset kontaktit puolueen kaikille tasoille ja rahoittajiin. PARAS ASE : ”Cup of Joe” on äärimmäisen kokenut poliitikko, joka voisi tuoda paljon ääniä myös valkoisilta työläistaustaisilta äänestäjiltä, jotka siirtyivät demokraattien puolelta Trumpin kannattajiksi. ONGELMA : Lähes puoli vuosisataa Washingtonin valtapiireissä viettänyt entinen senaattori ei välttämättä ole sellainen hahmo, jonka taakse nuorentunut ja muutosta vaativa demokraattien aktivistijoukko haluaa asettua. KOMPUROINTIA : Joe Biden on niin kuuluisa kiusallisista möläytyksistään, että niille on oma sanakin, bidenismi. Tosin Trumpin aikana se ei ehkä ole kauhea ongelma. TRUMPPAUS :  ”Joe Biden – presidentti Obama poimi hänet roskapöntöstä. Olisi mahtavaa, jos se [vastaehdokas] olisi Biden.”

 ”Punk-rokkari demokraatti”
 ”Me puolustamme Amerikkaa ja vastustamme muureja.”
 Nouseva tähti demokraattipuolueessa. Pystyi Texasin senaattorivaalissa 2018 luomaan innostuneen kannattajakunnan ja osoittautui erinomaiseksi mikrolahjoituskampanjarahan kerääjäksi. Hävisi kuitenkin kyseisen vaalin. Sujuva esiintymään myös espanjaksi. Nuoruuden punk-rokkaritausta lisää katu-uskottavuutta. PARAS ASE : Uusi, nuorekas, innostava nimi, joka voisi tuoda demokraateille menestystä latinoilta ja jopa Texasista. ONGELMA : Vietti kolme kautta edustajainhuoneessa, mutta todellisuudessa tunnettu lähinnä hävitystä senaatinvaalista. Todelliset poliittiset näytöt ohuet. TRUMPPAUS :  "Beto O’Rourkella oli hieno massatilaisuus, noin 15 hengelle.”
 Demokraattien presidenttiehdokkuutta tavoittelevat myös mm. entinen kongressiedustaja  John Delaney , entinen Coloradon kuvernööri  John Hickenloope r, Washingtonin osavaltion kuvernööri  Jay Inslee , hyvinvointivalmentaja  Marianne Williamson  sekä teknologiajohtaja  Andrew Yang .
 MAHDOLLINEN RIIPPUMATON EHDOKAS:

 Starbucks-miljardööri
 ”Minusta presidentti Trump on epäpätevä presidentiksi. Ja kukaan USA:ssa ei vastusta hänen uudelleenvalintaansa enemmän kuin minä.”
 Suunnittelee kampanjaa  riippumattomana  ehdokkaana, ei demokraattien presidenttiehdokkaana.
 Sanoo olleensa koko elämänsä demokraatti. Riippumattomilla ehdokkailla ei yleensä ole todellisia mahdollisuuksia voittaa USA:n vaalijärjestelmässä, jossa osavaltion valitsijamiespaikat menevät eniten ääniä saaneelle. Riippumattomat ehdokkaat voivat kuitenkin ratkaista vaalit viemällä ääniä toisen puolueen pääehdokkaalta. Demokraatit ovat arvostelleet kovin sanoin Schultzin kampanjasuunnitelmia, sillä hänen pelätään vievän ratkaisevasti ääniä juuri demokraateilta ja varmistavan siten Trumpin voiton. Schultz ei kuitenkaan ole vielä lopullisesti ilmoittanut, lähteekö hän presidentinvaaliin.
 Lue myös:
 Kamala, Beto – vai kenties Pormestari Pete? Taistelu Trumpin haastajasta on alkanut

Trumpin haastajat – He tavoittelevat demokraattien presidenttiehdokkuutta 2020


Summary: Suuri joukko ehdokkaita yrittää aistia, mihin nopeasti muuttuva demokraattipuolueen kenttä oikeasti on menossa.

Jo toistakymmentä poliitikkoa on ilmoittanut tavoittelevansa Yhdysvaltain demokraattipuolueen presidenttiehdokkuutta, vaikka varsinaiset vaalit ovat vasta syksyllä 2020.
 Erityiseksi kisan tekee se, että selvää ennakkosuosikkia ei ole.  Erillisessä jutussa esittelemme kaikki tärkeimmät Trumpin haastajat.
 Suurin osa  Donald Trumpin  haastajista on amerikkalaisillekin vielä varsin tuntemattomia. Toisaalta alkuvuodesta 2007 kovin moni ei tuntenut erästä nuorta mustaa senaattoria. Seuraavana vuonna  Barack Obama  valittiin presidentiksi.
 Demokraattipuolue on kuitenkin muuttunut Obaman päivistä. Nyt presidentiksi pyrkivät yrittävät ymmärtää, mistä puolueen sisällä oikeastaan tuulee.
 Puolueen nuoret aktivistit ja Pormestari Pete
 Suurin osa amerikkalaisista on tuskin edes kuullut South Bendin kaupungista Indianan osavaltiossa – saati sitten sen avoimesti homoseksuaalisesta pormestarista. Kun toimittaja kysyi, miten  Pete Buttigiegin  sukunimi äännetään, Buttigieg kehotti toimittajia kutsumaan häntä Pormestari Peteksi, niin kuin paikallisetkin tekevät.
 Pete Buttigieg puhuu kampanjatilaisuudessa Atlantassa helmikuussa 2017. Erik S. Lesser / EPA
 Nuori pormestari luottaa siihen, että demokraattipuolueen kannattajissa on paljon nuoria, moniarvoista yhteiskuntaa kannattavia.
 Demokraattipuolueen kannattajakunta ja koko puolue onkin muuttunut voimakkaasti lyhyessä ajassa, käytännössä Trumpin valinnan jälkeen. Ennen kaikkea tämä näkyy uuden, entistä ärhäkämmän ja vasemmistolaisemman aktivistisukupolven nousuna.
 Edellisen presidentinvaalin esivaalikierroksella  Bernie Sanders  vaikutti puoluejohdon silmissä vaarallisen radikaalilta häiriköltä. Hän on USA:n senaatin ainoa itseään sosialistiksi kutsuva jäsen.
 Hillary Clintonin kannattajia Valkoisen Talon edustalla marraskuussa 2016. Jim Lo Scalzo / EPA
 Hillary Clintonia  tukenut puolue-eliitti korosti koko ajan, että Sandersin vaaliteemat julkisesta terveydenhuollosta ilmaiseen korkeakoulutukseen olivat liian radikaaleja amerikkalaiselle yleisölle.
 Parissa vuodessa suhtautuminen on kuitenkin muuttunut. Nyt puolueen johto on haluton asettumaan etukäteen kenenkään ehdokkaan taakse. Samaan aikaan koko puolue on siirtynyt ainakin amerikkalaisittain selvästi enemmän vasemmalle.
 Naiset esiin
 Demokraattien äänestäjäkunta on paljon kirjavampi mutta myös naisvaltaisempi kuin aikaisemmin.
 Hillary Clinton mursi joka tapauksessa ison lasikaton. Puolueessa on hyvin suurta halua saada Trumpin vastaehdokkaaksi nainen myös tällä kertaa.
 Elizabeth Warren ilmoitti ehdokkuudestaan Lawrencessa helmikuussa 2019. C.J. Gunther / EPA
 Niinpä jo neljä naissenaattoria on ilmoittanut pyrkivänsä presidentiksi. Heistä valtakunnallisesti tunnetuin on  Elisabeth Warren.  Finanssikriisin aikaan ärhäkkä Harvardin professori puolusti kiivaasti tavallisten säästäjien asemaa.
 Warren on koko poliittisen uransa ollut kiivas Wall Streetin kriitikko. Hän on leimautunut puolueen vasemman siiven edustajaksi, mutta Yhdysvaltojen tulevissa presidentinvaaleissa sekään ei välttämättä ole ongelma.
 Lukuisat tutkimukset osoittavat, että suurin osa amerikkalaisista, yli puoluerajojen, on lopen kyllästynyt talouskehitykseen, joka on vuosikymmenien ajan suosinut erityisesti hyvin varakkaita keskiluokan kustannuksella.
 Myös rahan kasvanut valta USA:n politiikassa raivostuttaa yli puoluerajojen. Warren on luvannut olla ottamatta vastaan suurlahjoittajien ja lobbareiden vaalirahaa.
 Occupy Wall Street -liikkeen mielenosoittajia New Yorkissa syyskuussa 2012. Ramin Talaie / EPA
 Moni muukin ehdokas luottaa nyt enemmän ruohojuuritason kannattajien mikrolahjoituksiin.
 Bernie Sanders ja aktivistit
 Bernie Sanders sai helmikuussa ensimmäisen vuorokauden aikana uuden kampanjansa käynnistämisestä kuusi miljoonaa dollaria kampanjarahalahjoituksia. Sanders kerää rahaa pieninä puroina netissä, ja tätä yrittävät nyt muutkin.
 Monet demokraattiehdokkaat pyrkivät vetoamaan puolueen uusiin aktivisteihin Sandersin vaaliteemojen kaltaisilla lupauksilla. Ne tuovat mikrolahjoituksia puolueen nuorilta aktivisteilta, mutta monet demokraatit pelkäävät ehdokkaiden sen takia ajautuvan liiaksi vasemmalle.
 Bernie Sanders kampanjoi San Pedrossa Californiassa toukokuussa 2016. Frederic J. Brown /AFP
 Republikaanit ovat valmistautuneet iskemään juuri siihen. He ovat systemaattisesti alkaneet varoitella amerikkalaisia sosialismin vaaroista. Niissä varoituksissa pohjoismainen hyvinvointivaltio sotketaan surutta Staliniin ja Venezuelan kriisiin.
 Vaikka demokraattipuolueen nuoret aktivistit ovat äänekkäitä, todellisuudessa demokraattien esivaaliäänestäjistä 60 prosenttia on yli 50 vuotiaita. He taas eivät ole yhtä liberaaleja tai vasemmistolaisia kuin nuoret.
 Poliittiseen keskustaan vai omien äänillä sotaan?
 Perinteisessä tilanteessa demokraattien ehdokkuuden tavoittelijat joutuvat myötäilemään esivaalissa erilaisia puolueen kannattajaryhmiä ja ääripäitä. Varsinaisessa presidentinvaalissa he taas pyrkivät vetoamaan poliittisen keskustan liikkuviin äänestäjiin maltillisemmalla linjalla.
 Tällä kertaa taktiikka ei olekaan välttämättä sama.
 Syksyn 2018 kongressinvaalit osoittivat, että omien ydinkannattajien aktivoiminen saattaa olla puolueille tärkeämpää kuin liikkuvat äänestäjät.
 Demokraattisenaattori Phil Bredesenin kannattajia Nashvillessa marraskuussa 2018. Rick Musacchio / EPA
 Poliittinen keskusta on yhä kahtiajakautuneemmassa USA:ssa entistä pienempi. Erot vaaleissa ovat usein pieniä, äänestysprosentti suhteellisen alhainen ja ratkaisevaksi muodostuu se, kumpi lopullisista ehdokkaista innostaa omansa liikkeelle.
 Tämä luo demokraateissa luottamusta ärhäkämpiin ja vasemmistolaisempiin poliitikoihin, joiden mahdollisuuksiin ei ainakaan puoluejohdossa uskottu lainkaan vielä pari vuotta sitten.
 Kaikki eivät kuitenkaan usko tällaiseen strategiaan edelleenkään.
 Senaattoreja joka lähtöön
 Jo enemmän kuin joka kymmenes demokraattisenaattori pyrkii nyt presidentiksi.
 Osa heistä haluaa nimenomaan korostaa kykyään vedota laajempiin joukkoihin.
 Amy Klobuchar ilmoitti ehdokkuudestaan Minneapolisissa helmikuussa 2019. Craig Lassig / EPA
 Amy Klobuchar  pyrkii esiintymään ”Minnesotan maltillisena”. Hän haluaa profiloitua keskitien kulkijana, joka voisi myös voittaa demokraateille tärkeitä Keskilännen osavaltioita, joissa Trump yllättäen menestyi edellisessä vaalissa. Näiden ns. ruostevyöhykkeen vanhaan perusteollisuuteen nojaavien osavaltioiden saaminen takaisin demokraattileiriin olisi demokraattien presidenttihaaveiden kannalta olennaista.
 Vähemmistöt ovat demokraateille tärkeitä, mutta…
 Ohiolainen kongressiedustaja  Tim Ryan  naureskeli jokin aika sitten, että ensimmäistä kertaa USA:n historiassa se, että ehdokas on valkoinen heteromies saattaa olla huono asia.
 Yhdysvallat on etnisesti yhä kirjavampi, ja myös seksuaalivähemmistöjen ääni kuuluu paljon aikaisempaa voimakkaammin. Demokraattipuolueessa vähemmistöjen etujen puolustaminen on selkeä, vahva trendi.
 Tulsi Gabbard puhuu demokraattien puoluekokouksessa Philadelphiassa heinäkuussa 2016. Tannen Maury / EPA
 Obaman entinen asuntoministeri  Julian Castro  olisi ensimmäinen latinopresidentti. Presidentiksi yrittää myös havaijilainen  Tulsi Gabbard,  joka on hindu, Irakin sodan veteraani ja samoan-amerikkalainen.
 Toisaalta monet demokraatit pelkäävät, että puolue on muuttunut liiaksi erilaisten vähemmistöjen etujen ajajaksi ja unohtanut keskiluokan valkoiset.
 Kamala Harris voisi olla naispuolinen Obama
 Tämän hetken suurimmassa nosteessa oleva ehdokas, kalifornialaissenaattori  Kamala Harris  on puoliksi musta, puoliksi intialainen.
 Harris on valovoimainen ensimmäisen kauden senaattori, joka ei ole vielä kulunut Washingonin valtapiireissä. Vedonlyöjät uskovat nyt eniten Harrisin ehdokkuuteen.
 Kamala Harris ilmoitti ehdokkuudestaan helmikuussa 2019. Justin Lane / EPA
 Hän on edustaa selkeästi sellaista liberaalia, uudenlaista naispoliitikkoa, jota ainakin puolueen aktivistit etsivät.
 Mutta Harris on myös Clintoneiden ja Obaman kaltainen poliitikko, jolla on liberaalien mielipiteiden lisäksi myös erittäin hyvät suhteet niin sanottuun isoon rahaan ja bisnesmaailmaan. Se epäilyttää monia aktivisteja, jotka haluavat selkeää muutosta.
 Ja monien demokraattien mielestä sellainen ehdokas, joka haisee liiaksi Wall Streetiltä tai eliitiltä, ei voi menestyä Trumpin vahvaa työläiskannatusta vastaan.
 Senaattori Kamala Harris puhuu kannattajilleen Portsmouthissa helmikuussa 2019. C.J. Gunther / EPA
 Voisiko valkoinen mies olla kisan musta hevonen?
 Kulisseissa odottaa vielä muutamia potentiaalisesti vahvoja ehdokkaita, jotka eivät ole ehdokkuutta vahvistaneet.
 Gallupien selkeä ykkönen on Obaman entinen varapresidentti  Joe Biden . “Good old Joe” on toki ennen kaikkea tunnettu nimi, mutta myös aidosti pidetty poliitikko.
 Huumoristaan tunnettu Biden voisi vedota juuri niihin työläistaustaisiin valkoisiin äänestäjiin, jotka Trump on vienyt.
 Muuten lähes puoli vuosisataa Washingtonin valtapiireissä viihtynyt mies edustaa miltei kaikkea sitä, mitä ainakaan demokraattien uudet aktivistit eivät missään tapauksessa halua.
 Beto O'Rourke vaalivalvojaissa marraskuussa 2018. Larry W. Smith / EPA
 Sen sijaan teksasilainen  Beto O’Rourke  osoitti viime syksyn senaatin vaalissa kykenevänsä innostamaan nuoria. Hän vetoaa myös latinoihin. Varsinkin Yhdysvaltain luoteisosissa osa republikaanien hallitsemista osavaltioista voisi O'Rourken ehdokkuudella kääntyä presidentinvaalissa demokraateille.
 Beto O’Rourkesta on pidetty Yhdysvaltain mediassa valtavasti ääntä. Silti hänen todelliset näyttönsä politiikassa perustuvat lähinnä yllättävään, mutta lopulta hävittyyn senaattorikisaan Teksasissa.
 Presidentti Donald Trumpin kannattajia Fort Myersissä Floridassa lokakuussa 2018. Cristobal Herrera / AOP
 Tärkeintä on kaataa Trump
 Joka tapauksessa kyky kaataa Trump on demokraattien äänestäjille ylivoimaisesti tärkein asia oman ehdokkaan valinnassa.
 – Se on ensimmäinen, toinen ja kolmas valintakriteeri, jolla ihmiset arvioivat näitä ehdokkaita, demokraattistrategisti  Jeff Link  määritteli asian  Time -lehden haastattelussa.
 Joidenkin tutkimusten mukaan yli puolet amerikkalaisista sanoo, ettei aio missään tapauksessa äänestää Trumpia. 40 prosenttia kansasta tukee silti Trumpia, eikä se luku tunnu laskevan, tekee tai sanoo presidentti sitten mitä tahansa.
 Howard Schultz Starbucks-kahvilan avajaisissa Bogotassa Kolumbiassa heinäkuussa 2014. Mauricio Duenas Castaneda / AOP
 Ratkaiseeko Starbucks-miljardööri vaalin Trumpin hyväksi?
 Demokraattien suurin kauhukuva on tällä hetkellä Starbucks-kahvilaketjulla rikastunut miljardööri  Howard Schultz .
 Hän suunnittelee lähtevänsä varsinaiseen presidentinvaaliin riippumattomana ehdokkaana.
 Riippumattomilla ehdokkailla ei yleensä ole todellisia mahdollisuuksia voittaa USA:n vaalijärjestelmässä, jossa osavaltion kaikki valitsijamiespaikat menevät eniten ääniä saaneelle.
 Silti he voivat ratkaista vaalit, nimittäin viemällä ääniä toisen puolueen pääehdokkaalta.
 Ross Perot vuonna 1992. AOP
 Näin on käynyt esimerkiksi vuonna 1992, jolloin riippumaton ehdokas  Ross Perot  todennäköisesti ratkaisi demokraatti  Bill Clintonin  voiton vanhemmasta  George Bushista . Vuonna 2000 taas Yhdysvaltain vihreiden  Ralph Naderin  kampanja esti tiukassa kisassa  Al Goren  voiton, ja presidentiksi nousi värikkäiden vaiheiden jälkeen nuorempi  George Bush .
 Schultz sanoo, että hän keräisi ääniä yhtälailla republikaanipuolelta. Epäilemättä, mutta kun Trumpin ydinkannattajakunta todennäköisesti pysyy vakaasti presidentin takana, Schulz saattaisi pienelläkin ääniosuudella kääntää vaalin Trumpin hyväksi.
 Valitsevatpa demokraatit kenet tahansa, Trumpin kaataminen ei ole helppoa.

Kamala, Beto – vai kenties Pormestari Pete? Taistelu Trumpin haastajasta on alkanut


Summary: Uusi traileri antaa vihjeitä siitä, kuinka elävien kuolleiden armeijan uhkaamalle Seitsemälle kuningaskunnalle käy.

Tulen ja jään lauluun perustuvat teokset

Kiivasta, pelokasta hengitystä ja lähikuvia  Arya Starkin  kauhistuneista, likaisista kasvoista. Arya juoksee kuin henkensä edestä pakoon jotakin kammottavaa, pitkin Talvivaaran kryptan hämäriä käytäviä, joita valaisevat yksittäiset, kalseina loimottavat soihdut. Tunnelma on pahaenteinen.
 Tällaisella kuvastolla alkaa  Game of Thrones  -sarjan uunituore  traileri , jota on tähän mennessä katsottu Youtubessa jo 34 miljoonaa kertaa.
 Vihjeitä ja viittauksia sarjan kahdeksannen ja viimeisen kauden tapahtumista ripotteleva traileri on saanut fanikunnan kiihdyksiin: kuinka tämän vuosituhannen katsotuimpiin ja arvostetuimpiin sarjoihin kuuluva  Game of Thrones  päättyy, ketkä jäävät henkiin ja kuka nousee Rautavaltaistuimelle?
 Arya Stark  HBO Nordic
 Elävät kuolleet saapuvat Seitsemään kuningaskuntaan
 Synkkäsävyinen ja kauhua pursuava traileri jatkaa siitä, mihin  Game of Thronesin  seitsemäs kausi päättyi. Seitsemän kuningaskunnan sisäinen valtataistelu on ainakin näennäisesti keskeytynyt, ja toistensa veriviholliset, Rautavaltaistuinta hinnalla millä hyvänsä tavoittelevat kuningattaret  Daenerys Targaryen  ja  Cersei Lannister  ovat päättäneet yhdistää voimansa.
 Syytä tähän onkin: kuningaskuntaa suojannut valtava jäämuuri on sulanut, ja Pohjoisesta käsin vyöryy loppumaton elävien kuolleiden armeija, jota kutsutaan nimellä Valkoiset kulkijat. Sen vahvistuksena on muun muassa kuolleista herätetty lohikäärme, joka saa aikaan varsin pahaa jälkeä.
 Tyrion Lannister HBO Nordic
 Itse trailerissa kammottavasta armeijasta ei näytetä kuin pieni välähdys, joten katsoja saa itse kuvitella, mitä on tulossa. Sen sijaan kuvastoissa kulkee erilaisia taistelukohtauksia, joista ei tosin käy selville, kuka taistelee ketäkin vastaan.
 On täysin mahdollista, että ennen elävien kuolleiden armeijan lopullista kohtaamista Seitsemän kuningaskunnan vallantavoittelijat – joiden arkeen kuuluu juonittelu ja pettäminen – ehtivät vielä sotia toisiaankin vastaan.
 Trailerissa on myös muutamia puhuttuja kohtia.
 –  Tunnen kuoleman. Hänellä on monia kasvoja. Odotan kohtaamista juuri tämän kuoleman kanssa , Arya Stark toteaa, tällä kerralla tyynenä ja määrätietoisena.
 Bran Stark HBO Nordic
 Arya on siis valmiina kohtaamaan vihollisensa, oli se sitten kuka tai mikä hyvänsä.  Bran Starkin  tasainen ääni taas antaa arvoituksellisen ja hämmentävän vihjeen, joka poikkeaa trailerin yleisestä teemasta, eli uhkaavan vihollisen kohtaamisesta:
 –  Kaikki mitä olet tehnyt, tuo sinut sinne missä olet nyt ja minne kuulut. Kotiin.
 Kuvissa etualalla näkyy  Samwell Tarly , joka on onnistunut tappamaan yhden elävistä kuolleista. Alkemiasta tietävällä ja humaanilla Samwellilla saattaisi olla oma, merkittäväkin roolinsa  Game of Thronesin  loppuratkaisujen kuljetuksissa.
 Trailerin dramaattisin lause tulee  Jon Snown  suusta:
 –  He ovat tulossa. Vihollisemme ei väsy, ei pysähdy, eikä tunne mitään
 Äänenpainoista kuultaa hienoinen kiihtymys. Olisi mielenkiintoista tietää, missä yhteydessä Jon näin toteaa – kuvissa tätä ei nimittäin näytetä. Jonin toteamuksen jälkeen seuraa leikkaus Cersei Lannisteriin.
 Cersei Lannister HBO Nordic
 Kahden kuningattaren katseet
 Etenkin trailerin tämä kohta on herättänyt runsaasti pohdintaa, koska kuvassa näkyvän, viiniä siemailevan kuningatar Cersei Lannisterin ilme on hyvin monitulkintainen. Ensin hän hymyilee – hymy ja koko asetelma on hyvin samanlainen kuin kuudennen kauden kymmenennessä jaksossa, jossa hän räjäyttää Baelorin suurseptin kirkon.
 Mutta sitten Cersei tuleekin toisiin ajatuksiin, vakavoituu nopeasti ja kääntää katsettaan hieman epävarmasti toiseen suuntaan. Tästä tulee mieleen ihminen, jolla on jonkinlainen ylimaallisen pirullinen suunnitelma, mutta joka samalla toteaa, että tämä on jo liikaa, ei tällaista oikeasti voi toteuttaa.
 On myös mahdollista, että tilanteeseen tulee joku ulkopuolinen, joka keskeyttää Cersein ajatukset ja johon tämä reagoi muuttumalla vakavammaksi.
 Cersei Lannister HBO Nordic
 Seitsemännen kauden lopussa selvisi myös, että Cersei on raskaana veljelleen  Jaime Lannisterille . Voisiko kohtaus liittyä jotenkin Cersein tulevaan lapseen? Vai onko hän mahdollisesti saanut keskenmenon? Joka tapauksessa, sarjan kuluessa on selvinnyt, että Cersei pystyy mihin tahansa, hänellä on aina varasuunnitelma ja hänen vihollisilleen on pääsääntöisesti käynyt huonosti.
 Vakavailmeinen Daenerys Targaryen sulkee silmänsä.
 Toinen lyhyt, mutta sitäkin intensiivisempi väläys nähdään kohdassa 1:27, jossa vakavailmeinen Daenerys Targaryen sulkee silmänsä. Ilme kertoo suuresta kollektiivisesta menetyksestä ja ehkä epätoivostakin: onko taistelu hävitty, voiko tästä enää nousta, mitä tapahtuu seuraavaksi?
 Toisaalta Daeneryksen ilme voi viitata myös pettymyksiin henkilökohtaisissa ihmissuhteissa – seitsemännen kauden lopussa hän ja Jon Snow harrastivat seksiä ja heistä on tullut pari. Tai ehkä Daenerys on menettänyt taas yhden lohikäärmeistään, joita hän kutsuu lapsikseen, ja joista yksi on jo värvätty elävien kuolleiden armeijan palvelukseen.
 Trailerissa nähdään myös, kuinka Daenerys ja Jon ratsastavat vieri vieressä, lohikäärmeiden saattamina Talvivaaraan. Tämä tapahtuu tietenkin ennen taisteluja kuolleiden armeijaa vastaan.
 Brienne Tarth HBO Nordic
 Hyytävä loppu
 Kuten kaikki varmaan tietävät, todennäköisin ja raadollisin taistelu Rautavaltaistuimesta käydään nimenomaan Daeneryksen ja Cersein välillä. Sitä komppaa henkilönä valtavasti kasvanut Jon Snow. Sisartaan vihaavan  Tyrion Lannisterinkaan  mahdollisuuksia Rautavaltaistuimeen ei kannata vähätellä: älykäs ja psykologisesti tarkkasilmäinen "half-man" on pudonnut aina jaloilleen, tilanteen epätoivoisuudesta huolimatta. Myös Jaime on avoin kortti: ehkä hän on saanut tarpeekseen Cersein laskelmoivasta julmuudesta ja ryhtyy taktikoimaan arvaamattomasti ja odottamattomiin suuntiin.
 HBO on tietysti halunnut taas kerran sekoittaa pakkaa ja se julkaisi äskettäin julistesarjan, jossa Rautavaltaistuimelle on asetettu Daeneryksen ja Cersein lisäksi lukuisia muita  Game of Thronesin  hahmoja.
 Melisandre HBO Nordic
 Miekkojen keskellä istuvat sarjan ydinhahmojen lisäksi muun muassa häikäilemättömyydestään tunnettu  Euron Greyjoy , järkkymättömän periksiantamaton ja maskuliininen voimanainen  Brienne Tarth  sekä juonia punova ja ihmisiä manipuloiva, vallan näkymätöntä kahvaa edustava eunukki  Varys .
  Sankarit ovat kuolleet tiuhaan tahtiin: kukaan ei ole turvassa.
 Rautavaltaistuimelle pistetyistä hahmoista mielenkiintoisimpiin kuuluu maagisia voimia omistava ja kammottavia virheitä tehnyt papitar  Melisandre , jonka lopullinen merkitys sarjan loppupuolen tapahtumille on jäänyt mysteeriksi. Melisandre ei kuitenkaan vilahda uusimmalla trailerilla, joten hänen roolinsa Seitsemän kuningaskunnan tulevaisuudessa lienee ollutta ja mennyttä.
 Yön kuningas HBO Nordic
 Ei liene yllättävää, että HBO on istuttanut Rautavaltaistuimelle myös pahuutta tihkuvan ja koko Seitsemän valtakunnan olemassaoloa uhkaavan  Yön kuninkaan . Toisaalta sarjassa, jonka juonikuvioita ei enää ole voinut ennakoida  George R. R. Martinin  kirjojen perusteella, voi tapahtua ihan mitä tahansa.  Game of Thronesissa  on ollut poikkeuksellista se, että myös sen sankarit ovat kuolleet tiuhaan tahtiin: kukaan ei ole turvassa.
 Mielenkiintoisimpiin  Game of Thrones  -spekulaatioihin kuuluu, että näkijänlahjoilla siunattu  Bran Stark  olisikin elävien kuolleiden armeijaa johtava Yön kuningas. Teoriaa perustellaan muun muassa sillä, että näiden kahden kasvonpiirteet ovat samankaltaiset. Mitä tästä sitten seuraisikaan, on kieltämättä kiehtovaa pohdiskeltavaa.
 Traileri päättyy hyytävään kohtaukseen, jossa vihollista katsotaan silmästä silmään, ja kuvassa näkyvät lumen keskellä paholaisen sorkat.
 Seitsemän kuningaskunnan ja sen sankareiden tulevaisuus on vaakalaudalla.
 Game of Thronesin kahdeksas kausi alkaa 15.4.
 Voit keskustella aiheesta kello 22.00 asti.

Kuka saa Rautavaltaistuimen? Spekulaatiot Game of Thronesin viimeisestä kaudesta käyvät kuumana


Summary: Luitko jo nämä? Kokosimme sinulle viikon kiinnostavimpia juttuja, jotka saatoit arjen kiireessä ohittaa.

Diabeetikot kyllästyivät odottamaan ja rakensivat omat keinohaimansa – Valviraa huolettaa, kuka ottaa vastuun
 Ella Kähösen  miesystävä rakensi hänelle keinohaiman internetistä löytyvien ohjeiden avulla. Koodattu järjestelmä voi tehdä vuorokaudessa jopa 288 hoitopäätöstä Kähösen puolesta. Alle vuoden aikana se on annostellut hänelle insuliinia melkein 20 000 kertaa.
 Henry Frilund teki töitä ennen loppuun palamistaan skeittauksen parissa. Skeittaus on vieläkin rakas harrastus.  Kristiina Lehto / Yle
 Henry Frilund, 25, paloi loppuun töissä, joutui työttömäksi ja asui yli vuoden kadulla: "Ei minulla ollut minkäänlaista ihmisarvoa"
 Asunnottomuus ei ole tuoreiden tilastojen valossa merkittävästi kasvanut, mutta kenttätyössä tuntuma on se, että erityisesti nuorten asunnottomien määrä olisi kasvussa. Kävimme Hietaniemen palvelukeskuksen yömajan aamiaisella tapaamassa niitä, joilla ei ole asuntoa. Siellä myös 25-vuotias  Henry Frilund  nukkui joitain öitä. Henryn mukaan hätämajoituksessa oli levotonta, eikä hän mennyt sinne mielellään.
 Lars von Trier  Yle
 Tanskalainen kohuohjaaja Lars Von Trier Ylelle: "Linnatuomio olisi varmaan tappanut minut"
 Median eteen seitsemän vuoden tauon jälkeen palannut tanskalaisprovokaattori puhuu Ylen haastattelussa peloistaan, häneen kohdistuneista syytöksistä ja alkoholismistaan.
 Niko Mannonen / Yle
 Verijäljet ja ruumishuone olivat vuoden 1969 kriisiapu – kun mies ammuttiin, 33-vuotias Riitta Turpeinen jäi lasten kanssa yksin
 Konstaapelin leskelle musta perjantai on jatkunut 50 vuotta.  Riitta Turpeinen  muistaa, kun puhelin soi. Oli maaliskuinen perjantaipäivä 1969, lasten hiihtolomaviikko.
 Sasha Silvala / Yle
 Lyhytkasvuisen Elina Kurvin, 22, karu kokemus työelämästä – joutui hakemaan 70 kertaa työkokeiluun
 Yli puolet 16–34-vuotiaista vammaisista on kokenut syrjintää työelämässä. Lyhytkasvuinen  Elina Kurvi  joutui hakemaan työkokeiluun 70 kertaa ja ihmettelee sitä, miten vammaisiin suhtaudutaan. Hän joutui jäämään parikymppisenä työkyvyttömyyseläkkeelle.

Viisi kiinnostavaa juttua sunnuntai-iltaan: Diabeetikot rakensivat keinohaiman, 25-vuotiaan vuosi kadulla ja lyhytkasvuisen naisen karu kokemus työelämästä


Summary: Kotitöistä riitely voi kertoa syvemmistä ongelmista parisuhteessa.

Tästä on kyse Kotityöt aiheuttavat riitaa säännöllisesti joka toisessa suomalaisessa perheessä. Epätasainen vastuunjako arjen askareissa voi nävertää koko parisuhdetta. Positiivinen ja arvostava suhtautuminen kumppaniin auttaa ratkaisemaan vastuunjaon ongelmia.
 Mikkeliläisten  Tanja Rongaksen  ja  Tomppa Ojavan  keittiössä on leppoisa tunnelma. Rongas laittaa ruokaa ja Ojava keittää kahvia.
 – Huuhtaisetko tuon?, Rongas pyytää ja ojentaa Ojavalle kauhan.
 Pariskunnan työnjako lutviutuu luontevasti jutellen. On tavallista, että Rongas laittaa ruokaa. Ojava lähtee keittiöstä viikkaamaan pyykkejä kuivaustelineeltä. Sekin on tavallista.
 – Me jaamme työt sen mukaan, mikä on luontaista kummallekin. Minä teen ruokaa, koska olen siinä parempi. Tomppa pesee pyykkiä, koska tykkää siitä, Rongas kertoo.
 Tanja Rongas ja Tomppa Ojava viettävät usein laiskoja aamuja yhdessä juoden kahvia sohvalla. Esa Huuhko / Yle
 Rongas ja Ojava kuuluvat niihin onnellisiin pariskuntiin, joiden ei tarvitse riidellä kotitöistä. He eivät ole keskustelleet kotitöiden jakamisesta sen kummemmin, mutta kumpikin on tyytyväinen osaansa.
 Pariskunta itse arvelee arkisten vastuiden jakautuvan välillään varsin perinteisesti. Rongas siivoaa enemmän ja tarkemmin kuin Ojava. Jos jokin kaipaa korjaamista, se puolestaan on Ojavan työ.
 – Tanja kyllä tekee enemmän kuin minä, Ojava sanoo.
 Rongas korjaa Ojavaa.
 – Minusta Tomppa hoitaa arkisia, jokapäiväisiä askareita yhtä paljon.
 Puolet suomalaisista pariskunnista riitelee kotitöistä säännöllisesti, kertoo vuonna 2017 tehty  Tasa-arvobarometri . Riitaa aiheuttaa esimerkiksi se, että usein naiset kokevat olevansa liikaa vastuussa arjen pyörityksestä.
 Miksi Rongas ja Ojava välttyvät riitelyltä, palataan siihen tuonnempana. Sitä ennen, vieraillaan pariterapeutin vastaanotolla.
 Naiset pesevät pyykit, miehet korjaavat autot
 Mikkeliläisen Tukipolun pari- ja seksuaaliterapeutti  Pasi Sillanpään  vastaanotolla on olohuoneen pöydän ympärillä pari nojatuolia ja muhkea sohva. Sillanpää ohjaa tavallisesti asiakaspariskunnan istumaan sohvalle ja istahtaa itse nojatuoliin.
 – Jokaisen parin kanssa käydään arkea läpi tavalla tai toisella. Lähtösyy vastaanotolle tulemiseen voi olla mikä tahansa, mutta ongelma nivoutuu aina arkisten asioiden ympärille vuorovaikutuksen haasteellisuutena, Sillanpää sanoo.
 Vastaanotolla puhutaan kotitöistä, ajankäytöstä, rahasta ja siitä, kuka on vastuussa arjesta. Monesti toinen puolisoista, usein nainen, kokee jäävänsä yksin vastuuseen kodin hoitamisesta.
 – Kun pariskunta tulee vastaanotolle ja alamme keskustella, voi käydä ilmi, että puolisoiden tuntemukset ja kokemukset eroavat täysin toisistaan. Toisella ei välttämättä ole aavistustakaan siitä, että toinen on tyytymätön.
 Aniharvoin tilanne on oikeasti se, ettei toinen tekisi mitään arjen eteen. Keskustellessa huomataan, että molemmilla on tehtäviä.
 Tasa-arvobarometrissa 2017 selviää muun muassa, mistä kotitöistä kyselyyn vastaaja koki olevansa useimmiten itse vastuussa. Mikko Airikka | Yle
 Tasa-arvobarometrissa naiset kertovat olevansa useimmiten vastuussa kotitaloustöistä, kuten pyykinpesusta, silityksestä, ruuanlaitosta ja siivouksesta. Miehet puolestaan ilmoittavat olevansa useimmiten vastuussa kodin huoltotöistä, korjaamisesta, rakentamisesta, kulkuneuvojen huoltamisesta sekä laitteiden asentamisesta ja huollosta.
 Voi kuitenkin olla totta, että toisella tehtäviä on kotona enemmän kuin toisella. Viime vuosina julkisuudessa on keskusteltu varsinaisten kotitöiden lisäksi siitä, miten vastuu arjen suunnittelusta jakautuu.  Jenny Lehtinen  on lanseerannut käsitteen  metatyö , jolla hän viittaa siihen, miten äitien kontolle jää usein kaikenlainen arkinen ennakointi.
 Ei esimerkiksi riitä, että lapselle ostaa kaupasta toppahousut. Sitä ennen on tiedostettava, että talvi on tulossa ja selvitettävä, tarvitseeko lapsi uudet housut vai ei. Tämän tyyppinen ennakointi jää Lehtisen mukaan äitien kontolle ja on syypää siihen, että äiti kokee kantavansa enemmän vastuuta kuin isä.
 Epätasainen kotitöiden jako nävertää koko suhdetta
 Pasi Sillanpään mukaan ongelmat arjessa saavat usein alkunsa jo silloin, kun perheeseen syntyy ensimmäinen lapsi, ja äiti jää vauvan kanssa kotiin. Silloin äidin vastuulle jää kodin hoitaminen ja ruuan laittaminen.
 – Ajatellaan, että hän on kuitenkin siellä kotona. Ja vaikka äiti palaa töihin, tilanne jää päälle.
 Arki voi rullata perheessä vuosia niin, että toinen kumppaneista kokee tekevänsä enemmän kuin toinen. Kumpikaan ei ehkä edes tiedosta asiaa. Vähitellen vastuunkantajaa alkaa kuitenkin ärsyttää. Ajan saatossa tyytymättömyys tilanteeseen kasvaa. Se alkaa heijastua muuhunkin kuin kotitöihin.
 – Se heijastuu kodin ilmapiiriin, parisuhteeseen ja jollain tasolla lapsiinkin. Kaikki kotiin liittyvät vastuut alkavat tuntua rasitteelta.
 Kun tyytymättömyyttä kerää sisäänsä tarpeeksi kauan, alkaa mieleen hiipiä, millaista elämä olisi ilman toista tai jonkun toisen kanssa.
 – Sieltä riidat kumpuavat. Siinä on yksi suuri syy, miksi pariskunnat tänä päivänä eroavat.
 Ero ei kuitenkaan ole vääjäämätön tulevaisuuden kuva. Keinoja tilanteen korjaamiseksi on olemassa.
 Hyvän suhteen salaisuus on positiivisuus
 Tanja Rongas ja Tomppa Ojava suunnittelevat naimisiinmenoa. Esa Huuhko / Yle
 Tanja Rongas ja Tomppa Ojava uskovat olevansa onnekkaita, koska ovat tavanneet toisensa vasta sitten, kun molemmat olivat jo ehtineet elää aikuisuutta yksin. Pariskunta seurusteli kaksi vuotta asuen eri kaupungeissa ja pyörittäen kumpikin omaa huusholliaan.
 – Jos olisimme olleet yhdessä varhaisaikuisuudesta saakka, ongelmia olisi voinut olla enemmän. Kun on kehittynyt varmaksi oman talouden pidossa, kasvukivut on jo koettu, Rongas sanoo.
 Rongas kokee olevansa onnekas, kun hänellä on mies, joka omaehtoisesti osallistuu kodin töihin. Kaveripiirissä on monia naisia, joilla ei ole yhtä onnekas tilanne.
 Se ei kuitenkaan ole Rongas ja Ojava onnistuneen arjen salaisuus. Kun pariskunnan jutustelua kuuntelee, käy ilmi, että kotitöiden jako sujuu kivuttomasti, sillä Rongas ja Ojava arvostavat ja ymmärtävät toisiaan ja tarjoavat toisilleen tukea. Silloin ei ole niin justiinsa, kumpi imuroi useammin.
 Jos tuntee tarvitsevansa apua, sitä pitäisi pyytää jo ennen kuin kiukuttaa.  Tomppa Ojava
 Rongakselle on esimerkiksi luonteenomaista haalia itselleen paljon tekemistä. Se tarkoittaa, että hän tarttuu helposti toimeen jos kotona täytyy tehdä jotain. Hänen mielestään on ihan ok, että erilaiset persoonallisuudet vaikuttavat siihen, miten kotityöt jakautuvat.
 Toisaalta Rongaksen aktiivisuus tarkoittaa myös sitä, että välillä kodin ulkopuolisissa tehtävissä on niin kiire, ettei kodin pitoa ehdi ajatella.
 – Silloin Tomppa saattaa huomauttaa minulle, että voitko viedä nuo pyykit tuosta, kun ne ovat olleet hyllyn päällä jo viikon, Rongas sanoo.
 Ojava nyökkää. Sanoa saa, ja pitää, mutta ei miten tahansa, hän toteaa. Rongaksella on saattanut olla päivänsä aikana kaikenlaista, eikä siivoaminen ole silloin ensimmäisenä mielessä.
 – Asioista sanomista ei pidä jättää siihen vaiheeseen, että itsellä on jo kiukku päällä. Jos tuntee tarvitsevansa apua, pitäisi sitä pyytää jo aikaisessa vaiheessa, Ojava sanoo.
 Tomppa Ojava hoitaa perheen pyykit. Useimmissa perheissä pyykkääminen on naisen hommaa. Esa Huuhko /Yle
 Pyykeistä huomauttaminen on Rongaksen ja Ojavan välillä toistuva asia. Rongas ei silti koe, että Ojava nalkuttaisi hänelle. Ojava sanoo asiansa rauhallisesti, ja Rongas ymmärtää, ettei siitä kannata ottaa itseensä.
 – Siisteyskäsitys ei kenelläkään ole prikulleen samanlainen, joten aina tulee jotakin sanomista tai toiveita, että voisitko katsoa, ettei tuo jää tuohon tai tekisitkö näin. Kun toinen huomauttaa jostakin, on olennaista keskittyä siihen, ettei vain loukkaantumisen ilosta loukkaannu.
 Kun kumpikin kokee saavansa toiselta tukea, on missä tahansa asiassa helpompi mennä eteenpäin.  Pariterapeutti Pasi Sillanpää
 Rongas ja Ojava puhuvat paljon siitä, että apua täytyy osata pyytää ajoissa ja sitä voi myös tarjota. Syytteleminen ei auta ketään vaan päinvastoin pakottaa toisen puolustuskannalle, ja riita on valmis. Rongas on opetellut tietoisesti ottamaan lyhyen aikalisän, jos hermot uhkaavat palaa.
 – Minulla on iso tarve olla aina oikeassa. Siksi mietin usein päässäni, tarvitseeko minun voittaa tämä taistelu. Kaikesta ei tarvitse tehdä riitaa.
 Käsitys siitä, milloin kodissa on riittävän siistiä ja puhdasta on Rongaksella ja Ojavalla erilainen. Kaksikko suhtautuu erilaisuuteensa joustavasti. Mikään ei ole varmempi tapa saada toista hermostumaan kuin se, että toinen arvostelee työnjälkeä.
 – Kun minä imuroin, otan enemmän huonekalujen alta kuin Tomppa, mutta joka tapauksessa se, että hän imuroi, auttaa. Kritisoiminen ei olisi kauhean järkevää, vaan voin olla vaan, että jes, toi on imuroinut, Rongas sanoo.
 Tanja Rongas hoitaa ruuanlaiton, sillä hän on siinä puolisoaan parempi. Esa Huuhko / Yle
 Rongas ja Ojava myös kiittävät toisiaan. Kun huomaa, että toiselle tulee hyvä mieli, se kannustaa tekemään kotitöitä myös jatkossa.
 – Yritän aina sanoa, että olipa ihanaa tulla kotiin, kun oli niin puhdasta, Rongas sanoo.
 Pariterapeutti Pasi Sillanpää tiivistää Rongaksen ja Ojavan suhteesta olennaisimman: he suhtautuvat toisiinsa positiivisesti. Se on Sillanpään mukaan tärkeä taito kaikenlaisten parisuhdeongelmien ratkaisussa.
 – Kun kumpikin kokee, että toinen tukee, on missä tahansa asiassa helpompi mennä eteenpäin.
 Positiivisuutta voi opetella. Sen voi saavuttaa vielä sittenkin, kun keskusteluyhteys kumppaniin on jo typistynyt tiuskaisuiksi ja huokauksiksi. Tarvitaan rohkeutta ja halua opetella asioita uudelleen.
 – En pidä siitä, että sanotaan, että parisuhteen eteen pitää tehdä työtä. Minusta parisuhde on jatkuvaa uuden opiskelua, Sillanpää sanoo.
 Neljä neuvoa parisuhteen parantamiseen
 Sillanpää antaa neljä konkreettista ohjetta, joiden avulla arjen sujuvuutta voi lähteä tavoittelemaan.
 Tärkeintä on kertoa toiselle, mitä ajattelee ja tuntee.
 Sillanpään vastaanotolla käy usein ilmi, etteivät puolisot tiedä lainkaan, mitä toisen päässä liikkuu. Omien tuntemusten sanominen ääneen voi olla pelottavaa, etenkin jos keskustelua ei ole ollut puolisoiden välillä pitkään aikaan.
 – Monesti pelätään, että toinen suuttuu. Siitä kynnyksestä pitäisi päästä yli, koska muuta vaihtoehtoa ei ole. Kyseessä on kuitenkin oma elämä.
 Kirjeen, viestilapun tai vaikka tekstarin kirjoittaminen voi olla hyvä vaihtoehto. Viesti kannattaa jättää niin, että toinen ehtii lukea sen rauhassa ennen kohtaamista.
 – Pahimmat tunteiden ryöpsähdykset ehtivät silloin laantumaan, Sillanpää sanoo.
 Jos mielessä on jo eroajatuksia, Sillanpää kehottaa miettimään, mitkä ovat minimivaatimukset sille, että voi jatkaa suhdetta.
 – Ei kannata lähteä kurkottelemaan ehti kuuta taivaalta.
 Jos keskustelu ei suju, voi olla hyvä pehmittää yhteyttä tekemällä parisuhdetehtäviä.
 Erilaiset parisuhdetehtävät voivat auttaa puhumaan tunteista. Vaikka tehtävät eivät koskisi lainkaan kotitöiden jakoa, ne auttavat keskustelemaan ja ruokkivat solmujen avaamista. Tehtäviä on esimerkiksi  Väestöliiton sivuilla.
 Tämän jutun lopussa tehtävä, jonka Sillanpää teettää kaikilla vastaanotolleen tulevilla pareilla.
 Tanja Rongas ja Tomppa Ojava kannustavat pariskuntia pariterapiaan.  Heidän mielestään suomalaiset ovat turhaan ujoja. Esa Huuhko / Yle
 Arkeen on hyvä luoda pelisääntöjä.
 Tehtävälistojen kirjoittaminen ei välttämättä auta ratkomaan ongelmia, mutta jonkinlaiset pelisäännöt arjen pyörittämiselle pitäisi käydä läpi. Arjen pitäisi olla sellaista, että molemmat ovat tyytyväisiä rooliinsa.
 – Toinen voi esimerkiksi opetella laittamaan astiansa koneeseen tai likaiset vaatteet pyykkikoriin. Toisen pitää puolestaan opetella positiivisuutta, Sillanpää sanoo.
 Vanhoja tapoja on vaikeaa muuttaa. Siksi olisi tärkeää, että pelisääntöjä luodessa kumpikaan ei lupaa asioita vain tyydyttääkseen toista.
 – Sen minkä lupaa, täytyy myös pystyä pitämään.
 Myös ammattiapuun voi turvautua.
 Ulkopuolelta on usein helpompi nähdä ratkaisuja tilanteeseen. Pariterapeutti voi ohjata keskustelua oikeille raiteille ja antaa neuvoja, miten tilannetta voisi ratkoa. Esimerkiksi seurakunnalla on ilmaisia perheneuvoloita, jotka auttavat parisuhdekriiseissä.
 Eikä tarvitse olla edes kriisiä, että pariterapiaan voi mennä.
 Tanja Rongas ja Tomppa Ojavakin nimittäin käyvät pariterapiassa. Rongas kokee tarpeelliseksi huomauttaa, ettei heillä tosiaankaan ole mitään kriisiä.
 – Terapiaan liittyy sellainen turha stigma.
 Rongas ja Ojava käyvät terapiassa ennaltaehkäisevästi.
 – Se on sellaista hyväntuulista jutustelua, ei mitään dramaattista, Rongas sanoo.
 Pariskuntaa hymyilyttää, että heidän suhteensa on esimerkkinä siitä, miten mallikkaasti asiat voivat olla. He korostavat olevansa ihan tavallinen pariskunta, jolla on riitojakin, vaikka ne eivät koskekaan kotitöitä.
 – Ehkä meissä on vaan se hyvä puoli, että me panostetaan tähän, Rongas sanoo.
 Riina Kasurinen / Yle
 PARISUHDETEHTÄVÄ: Kartoita parisuhdettasi
 Tämä tehtävä auttaa sinua tutustumaan puolisoosi ja parisuhteeseesi uudelleen. Vastatkaa ensi kysymyksiin yksin. Käykää sitten lomake läpi yhdessä kohta kohdalta keskustellen.
 Kartoituksen pohjana on Washingtonin yliopiston professori  John Gottmanin  tutkimuksiin perustuva teoria toimivasta parisuhteesta.
 1. Mistä asioista kumppanisi on eniten innostunut elämässään?
 2. Mitkä ovat kumppanisi tärkeimmät stressin, huolen ja pelon aiheet tällä hetkellä?
 3. Ketkä ovat kumppanisi parhaat ystävät?
 4. Mitkä ovat olleet kumppanisi elämän vaikeimmat vaiheet?
 5. Mitkä ovat kumppanisi elämän unelmat?
 6. Millaiseksi kumppanisi kuvittelee oman elämänsä viiden vuoden kuluttua?
 7. Millaiseksi kumppanisi kuvittelee yhdessäolonne viiden vuoden kuluttua?
 8. Mitkä kolme asiaa ovat kumppanillesi tärkeimmät parisuhteessanne?
 9. Mihin asiaan kumppanisi on vähiten tyytyväinen suhteessanne?
 10. Mihin asiaan kumppanisi on eniten tyytyväinen suhteessanne?
 11. Mitkä kolme asiaa ovat tärkeimmät kumppanillesi perheen, suvun tai ystävien osalta?
 12. Mitkä ovat kumppanisi mielestä hänen tärkeimmät saavutuksensa?
 Vastaa seuraaviin kysymyksiin kyllä tai ei.
 13. Tunnen, että kumppanini tuntee minun sisäistä maailmaani ja ymmärtää minua.
 14. Minusta on mukavaa nähdä kumppanini jälleen työpäivän tai erillään olon jälkeen.
 15. Kun kerron kumppanilleni asioistani, hän on kiinnostunut kuuntelemaan minua.
 16. Miellyttävät tunteet täyttävät mieleni kun ajattelen kumppaniani.
 17. Tunnen olevani kumppanini rakastama ja arvostama.
 18. Koen, että voin vaikuttaa kumppanini elämään. Hän on valmis ottamaan huomioon näkökantani, toiveeni ja tavoitteeni.
 19. Koen, että meillä on riittävästi yhteisiä tavoitteita elämässämme.
 20. Kun lähestyn kumppaniani, hän on valmis jakamaan ajatuksiani, tunteitani ja tavoitteitani.
 21. Kumppanini on halukas tekemään kanssani erilaisia asioita.
 22. Koen kumppaninin läheiseksi itselleni.
 23. Seksuaalinen kohtaaminen vastaa toiveitani ja se lujittaa parisuhdettamme.

Tuntuuko, että pyörität kodin arkea yksin? Näillä neuvoilla voit saada puolisosi havahtumaan apuun


Summary: Ethiopian Airlines on Afrikan lentojättejä. Se on tärkeä omistajamaansa taloudelle.

– Hirveä isku Etiopialle ja etiopialaisille. Ethiopian Airlines on tämän maan ylpeys. Se on myös erittäin merkittävä tulonlähde.
 Näin Suomen Etiopian-suurlähettiläs  Helena Airaksinen  kuvaa sunnuntain  tuhoisan lentoturman  merkitystä Etiopian taloudelle.
 Ethiopian Airlinesilla on maine turvallisena ja hyvin hoidettuna lentoyhtiönä. Sen edellinen vakava turma sattui vuonna 2010. Tuolloin 90 ihmistä kuoli koneen syöksyttyä mereen.
 – Sitä on pidetty hyvin turvallisena yhtiönä, joten tämä on monelle varmaan iso šokki, Airaksinen arvioi Ylelle puhelimitse.
 – Jos ihmiset ryhtyvät ajattelemaan, että Ethiopian Airlinesilla ei voi enää lentää, se on yhtiölle iso ongelma.
 Sunnuntaina epäiltiin, että hiljattain käyttöön otetussa Boeing 737-8 MAX -koneessa olisi ollut tekninen vika.
 Kovan kasvun yhtiö
 Vuonna 1945 perustettu, valtion omistama Ethiopian Airlines on yksi Afrikan suurimmista lentoyhtiöistä. Se lentää noin 120 kansainväliseen kohteeseen.
 Ethiopian Airlines on viime vuosina laajentanut toimintaansa voimakkaasti. Yhtiön kertomat luvut valottavat kasvua hyvin:
 Vuonna 2007 yhtiö lennätti noin 2,5 miljoonaa asiakasta. Viime kaudella matkustajia oli jo 10,6 miljoonaa. Vuonna 2007 yhtiöllä oli 35 konetta, nyt 108. Vuonna 2007 työntekijöitä oli noin 5 000, nyt noin 13 000.
 Tilikaudella 2017–18 yhtiön liikevaihto oli  3,7 miljardia dollaria  ja nettotulos 233 miljoonaa. Liikevaihto kasvoi edellisestä kaudesta 43 prosenttia.
 Ylittänyt omatkin odotuksensa
 Omien sanojensa mukaan yhtiö on kasvanut 25 prosenttia vuosittain viimeiset seitsemän vuotta. Yhtiö avasi juuri reitin Moskovaan, ja tammikuussa Addis Abebassa avattiin uusi terminaali. Kentän kapasiteetti yli tuplaantui 22 miljoonaan matkustajaan.
 Kasvu on ollut niin huimaa, että Ethiopian Airlines on ylittänyt omatkin odotuksensa. Sen tavoitteena oli kasvattaa laivastonsa koko 120 koneeseen vuoteen 2025 mennessä.
 Koska koneita on jo yli sata,  tavoite nostettiin viime vuonna  150 koneeseen. Tulevaisuuden tavoitteissa on laajentuminen myös esimerkiksi perustamalla lentoyhtiö Mosambikiin.
 Kasvu on tärkeää paitsi yhtiölle ja Etiopialle, myös laajemmin Afrikan koko mantereelle. Talous kaipaa kulkuyhteyksiä.
 Etiopia Etiopiassa on noin 108 miljoonaa asukasta. Talouskehityksestään huolimatta Etiopia on yhä maatalousvaltainen maa. Se on myös lasten maa: yli 40 prosenttia etiopialaisista on alle 15-vuotiaita. Vaikka moni saa yhä leipänsä maataloudesta, bruttokansantuotteesta yli 40 prosenttia tulee palveluista. Kakkosena on maatalous.
 Yksityistäminen suunnitelmissa
 Ethiopian Airlinesin kasvua on osaltaan taannut valtion omistus.
 Runsaan 108 miljoonan asukkaan Etiopian talous on kasvanut noin kymmenen prosentin vuosivauhtia viimeiset kymmenen vuotta, mutta maahan kaivattaisiin kipeästi ulkomaista valuuttaa. Tässäkin projektissa Ethiopian Airlines on avainasemassa.
 Etiopian  viime vuonna valittu pääministeri   Abiy Ahmed   on suunnitellut yhtiön yksityistämistä , mutta suurlähettiläs Airaksisen mukaan projekti ei ole toistaiseksi edennyt kovin pitkälle.
 Lue lisää Etiopiasta:
 "Afrikan Pohjois-Korea" ei avautunutkaan, vaikka Eritrea ja Etiopia tekivät rauhan – "Kuin asuisi saarella, elämässä on niin monia rajoitteita"
 Yle tapasi Afrikan uudet kiinalaiset omistajat – "Etiopiasta voi tulla maailman tehdas"
 Tuleeko uusin superruoka Afrikasta? Etiopialainen perinnevilja on vehnää välttävän unelma – ja se patentoitiin jo Euroopassa
 Voit keskustella aiheesta kello 21 asti.

Hurjasti kasvanut Ethiopian Airlines on ollut maan kansallinen ylpeys – turma uhkaa sen mainetta